title: 2012/838/ES, Euratomas: 2012 m. gruodžio 18 d. Komisijos sprendimas dėl Netiesioginių veiksmų, remiamų dotacija pagal Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą ir Europos atominės energijos bendrijos (Euratomo) branduolinių mokslinių tyrimų ir mokymo veiklos septintąją bendrąją programą, dalyvių egzistavimo ir teisinio statuso, taip pat jų veiklos ir finansinio pajėgumo nuoseklaus tikrinimo taisyklių priėmimo  Tekstas svarbus EEE

text:
29.12.2012

               LT

               Europos Sąjungos oficialusis leidinys

               L 359/45

         KOMISIJOS SPRENDIMAS
   2012 m. gruodžio 18 d.
   dėl Netiesioginių veiksmų, remiamų dotacija pagal Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą ir Europos atominės energijos bendrijos (Euratomo) branduolinių mokslinių tyrimų ir mokymo veiklos septintąją bendrąją programą, dalyvių egzistavimo ir teisinio statuso, taip pat jų veiklos ir finansinio pajėgumo nuoseklaus tikrinimo taisyklių priėmimo
   (Tekstas svarbus EEE)
   (2012/838/ES, Euratomas)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1906/2006, nustatantį įmonių, mokslinių tyrimų centrų ir universitetų dalyvavimo Septintosios bendrosios programos veiksmuose ir mokslinių tyrimų rezultatų sklaidos taisykles (2007–2013 m.) (1), ypač į jo 16 straipsnio 4 dalį,
   atsižvelgdama į 2006 m. gruodžio 19 d. Tarybos reglamentą (Euratomas) Nr. 1908/2006, nustatantį įmonių, mokslinių tyrimų centrų ir universitetų dalyvavimo Europos atominės energijos bendrijos (Euratomo) septintosios bendrosios programos veiksmuose ir mokslinių tyrimų rezultatų sklaidos taisykles (2007–2011 m.) (2), ypač į jo 15 straipsnio 4 dalį,
   kadangi:

               (1)

               2007 m. birželio 13 d. Sprendimu C(2007) 2466 dėl netiesioginių veiksmų, remiamų dotacija pagal Europos bendrijos mokslinių tyrimų, technologinės plėtros ir demonstravimo veiklos septintąją bendrąją programą (2007–2013 m.) ir Europos atominės energijos bendrijos (Euratomas) septintąją bendrąją branduolinių tyrimų ir mokymo veiklos programą (2007–2011 m.), dalyvių egzistavimo ir teisinio statuso, taip pat jų veiklos ir finansinio pajėgumo nuoseklaus tikrinimo taisyklių priėmimo Komisija parengė taisykles, kuriomis užtikrinamas nuoseklus netiesioginių veiksmų, remiamų dotacija pagal 2006 m. gruodžio 18 d. Europos Parlamento ir Tarybos sprendimą Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (3) ir 2006 m. gruodžio 18 d. Tarybos sprendimą 2006/970/Euratomas dėl Europos atominės energijos bendrijos (Euratomas) septintosios bendrosios branduolinių tyrimų ir mokymo veiklos programos (2007–2011 m.) (4), dalyvių egzistavimo ir teisinio statuso, taip pat jų veiklos ir finansinio pajėgumo tikrinimas (toliau – taisyklės);

               (2)

               tos taisyklės parengtos siekiant nustatyti aiškią ir skaidrią sistemą, kurią vienodai įgyvendintų visos tarnybos, susijusios su dotacijų, skirtų pagal Sprendimą Nr. 1982/2006/EB ir Sprendimą 2006/970/Euratomas, valdymu. Tomis taisyklėmis siekiama užtikrinti, kad įgyvendinant visas tais sprendimais nustatytas programas būtų laikomasi nuoseklaus požiūrio, prireikus leidžiant taikyti tam tikrą lankstumą;

               (3)

               tos taisyklės turėtų būti pakeistos siekiant patikslinti kai kuriuos aspektus ir susisteminti ligšiolinę patirtį, pavyzdžiui, teisinio statuso (kategorijos) apibrėžtis ir nuostatas dėl prašomų dokumentų ir galiojimo datos, neišsamių, prieštaringų arba melagingų pareiškimų ir (arba) patvirtinamųjų dokumentų pateikimo atvejų, juridinio subjekto paskirtojo atstovo, patvirtinimų keitimo bei peržiūros ir patvirtinimo komisijos;

               (4)

               kad būtų užtikrintas vienodas taikymas ir aiškinimas, tas taisykles būtina pakeisti numatant konkrečius atvejus. Be to, reikia sugriežtinti apsaugos priemonių skirsnį;

               (5)

               kartu tos taisyklės turėtų būti suderintos su Sutartimi dėl Europos Sąjungos veikimo;

               (6)

               todėl siekiant aiškumo ir teisinio saugumo Sprendimas C(2007) 2466 turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Netiesioginių veiksmų, remiamų dotacija pagal Sprendimą Nr. 1982/2006/EB, Sprendimą 2006/970/Euratomas ir Tarybos sprendimą 2012/93/Euratomas (5), dalyvių egzistavimo ir teisinio statuso, taip pat jų veiklos ir finansinio pajėgumo nuoseklaus tikrinimo taisyklės pateikiamos šio sprendimo priede.
   2 straipsnis
   Sprendimas C(2007) 2466 panaikinamas. Nuorodos į panaikintą sprendimą laikomos nuorodomis į šį sprendimą.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Briuselyje 2012 m. gruodžio 18 d.

            Komisijos vardu

            Pirmininkas

         José Manuel BARROSO

      (1)  OL L 391, 2006 12 30, p. 1.

      (2)  OL L 400, 2006 12 30, p. 1.

      (3)  OL L 412, 2006 12 30, p. 1.

      (4)  OL L 400, 2006 12 30, p. 60.

      (5)  OL L 47, 2012 2 18, p. 25.

      PRIEDAS

         TURINYS

            Įžanga

            Bendras tikslas

                  1.

                     Teisinio subjektiškumo ir teisinio statuso (kategorijos) patikra

                  1.1.

                  Principai

                  1.1.1.

               Konfidencialumas ir duomenų apsauga

                  1.1.2.

               Teisinis subjektiškumas

                  1.1.3.

               Teisinis statusas pagal 7BP dalyvavimo taisykles (juridinių subjektų kategorijos)

                  1.1.3.1.

               Apibrėžtys

                  1.1.4.

               Prašomi duomenys ir dokumentai

                  1.1.5.

               Teisinio subjektiškumo ir teisinio statuso (kategorijos) įsigaliojimo data

                  1.2.

                  Teisinio subjektiškumo ir teisinio statuso (kategorijos) patikros įgyvendinimas

                  1.2.1.

               Nuostatos dėl neišsamių, prieštaringų ar melagingų pareiškimų ir (arba) patvirtinamųjų dokumentų

                  1.2.2.

               Informacija apie patvirtinimo rezultatą ir patvirtintas dalyvio tapatybės kodas (DTK)

                  1.2.3.

               Pareiškimas dėl dotacijos parengimo formos pagrindinių duomenų teisingumo

                  1.2.4.

               Juridinio subjekto paskirtas atstovas (JSPA)

                  1.2.5.

               Patvirtinimų pakeitimai

                  1.2.5.1.

               Patvirtinimų pakeitimai dėl pradinio patvirtinimo klaidos

                  1.2.5.2.

               Patvirtinimų pakeitimai pasikeitus teisiniam subjektiškumui ir teisiniam statusui (kategorijai)

                  1.2.5.3.

               Netiesioginių sąnaudų metodo (NSM) pakeitimai

                  1.2.6.

               Administracinė patvirtinimų peržiūra

                  1.2.7.

               Patvirtinimo komisija

                  2.

                     Veiklos pajėgumo patikra

                  2.1.

                  Principai

                  2.2.

                  Įgyvendinimas

                  2.2.1.

               Pasiūlymo etapas

                  2.2.2.

               Derybų etapas

                  3.

                     Finansinio pajėgumo patikra. Įgyvendinimo taisyklės

                  3.1.

                  Principai

                  3.2.

                  Paprastai taikomos glaustos finansinės analizės priežastys

                  3.3.

                  Juridinių subjektų, kuriems taikoma (arba netaikoma) jų finansinio pajėgumo patikra, kategorijos

                  3.4.

                  Prašomi duomenys ir dokumentai

                  3.4.1.

               Juridiniai asmenys

                  3.4.2.

               Fiziniai asmenys

                  3.4.3.

               Kitos pastabos

                  3.5.

                  Finansinio gyvybingumo patikra

                  3.5.1.

               Tikslas

                  3.5.2.

               Taikomi normatyvai ir reikšmės, į kurias dera atkreipti dėmesį

                  3.5.3.

               Ribiniai dydžiai

                  3.5.4.

               Ypatingas fizinių asmenų atvejis

                  3.5.4.1.

               Taikomi normatyvai

                  3.5.4.2.

               Ribiniai dydžiai

                  3.6.

                  Bendro finansavimo pajėgumo patikra

                  3.6.1.

               Tikslas

                  3.6.2.

               Taikomi normatyvai ir reikšmė, į kurią dera atkreipti dėmesį

                  3.6.3.

               Ribiniai dydžiai

                  3.6.4.

               Ypatingas fizinių asmenų atvejis

                  3.6.4.1.

               Taikomi normatyvai

                  3.6.4.2.

               Ribiniai dydžiai

                  4.

                     Finansinio pajėgumo patikra. Analizės (patikrų) išvada ir galimos taikyti priemonės

                  4.1.

                  Glaustos analizės vertinimo rezultatai

                  4.2.

                  Veiksmai, kurių imamasi, kai rezultatas yra prastas

                  4.2.1.

               Išsamesnė finansinė analizė

                  4.2.1.1.

               Juridiniai asmenys

                  4.2.1.2.

               Fiziniai asmenys

                  4.2.2.

               Apsaugos priemonės

                  4.3.

                  Papildomos apsaugos priemonės, įskaitant sankcijas

            ĮŽANGA
      7BP dalyvavimo taisyklėse (1) nurodyta, kad „Komisija priima ir skelbia taisykles, siekdama užtikrinti, kad būtų nuosekliai tikrinamas netiesioginių veiksmų dalyvių juridinis statusas bei finansinis pajėgumas. Komisija iš naujo neatlieka naujos patikros, išskyrus tuos atvejus, kai pasikeičia atitinkamo dalyvio padėtis“ (2).
      Šiame dokumente apibrėžiamos minėtos taisyklės. Jis grindžiamas 7BP dalyvavimo taisyklėse ir Finansiniame reglamente (3) bei su juo susijusiose įgyvendinimo taisyklėse (4) nustatytais norminiais reikalavimais. Komisija jį priėmė 2007 m. birželio 13 d., o nuo 2007 m. sausio 1 d. jis taikomas visiems atitinkamiems 7BP netiesioginiams veiksmams.
      Šios taisyklės taikomos visiems 7BP netiesioginiams veiksmams pagal EB arba Euratomo dotacijos susitarimą; jas taikys 7BP netiesioginius veiksmus įgyvendinančios tarnybos (mokslinių tyrimų generaliniai direktoratai ir įstaigos, kurioms perduotos šios funkcijos), kol įsigalios naujos redakcijos dokumentas.
      Kad būtų lengviau nustatyti pakeitimus ir (ar) atnaujinimus ir suprasti tekstą, parengus naujos redakcijos taisykles bus pateikta pakeitimų istorija ir palyginimas su ankstesne versija (-omis).
      Toliau nurodyti esminiai taisyklių pakeitimai padaryti siekiant patikslinti įvairius aspektus remiantis ligšioline patirtimi:

                  —

                  1 dalyje „Teisinio subjektiškumo ir teisinio statuso (kategorijos) patikra“ atnaujinta:

                              —

                              teisinio statuso (kategorijų) apibrėžtys,

                              —

                              nuostatos dėl prašomų dokumentų ir galiojimo datos,

                              —

                              nuostatos dėl neišsamių, prieštaringų arba melagingų pareiškimų ir (arba) patvirtinamųjų dokumentų pateikimo atvejų,

                              —

                              nuostatos dėl juridinio subjekto paskirtojo atstovo (JSPA),

                              —

                              nuostatos dėl patvirtinimų keitimo ir peržiūros,

                              —

                              nuostatos dėl patvirtinimo komisijos.

                  —

                  3 ir 4 dalyse „Finansinio pajėgumo patikra“ pakeista:

                              —

                              3 ir 4 skirsniai „Prašomi duomenys ir dokumentai“ papildyti konkrečiais atvejais,

                              —

                              atitinkami skirsniai, susiję su finansinio gyvybingumo normatyvais (3.5.3 ir 4.2.1 skirsniai) papildyti, apibrėžus išimtinius atvejus,

                              —

                              pakeistas 4.2.2 skirsnis „Apsaugos priemonės“.

            Be to, padaryti tokie redakcinio pobūdžio pataisymai:

                  —

                  1 ir 3 skirsnis atnaujinti, nurodant patvirtinimo tarnybas (5), atliekančias teisinio subjektiškumo ir teisinio statuso (kategorijos) patikrą, tikrinančias dalyvio finansinių duomenų tikslumą ir atliekančias glaustą finansinę analizę,

                  —

                  nuorodos į vienintelio registravimo sistemą pakeistos nuorodomis į mokslinių tyrimų dalyvio portalą,

                  —

                  padaryti papildomi redakcinio pobūdžio pataisymai, būtini siekiant atsižvelgti į vykdomųjų įstaigų ir kitų 7BP įgyvendinančių organizacijų savarankiškumą (nuorodos į Komisijos tarnybas pakeičiamos nuorodomis „7BP įgyvendinimo tarnybos“, jeigu funkcijas atlieka Komisijos tarnybos ir kitos įstaigos, kurioms perduotos įgyvendinimo funkcijos),

                  —

                  tekstas suderintas su Sutartimi dėl Europos Sąjungos veikimo.

            BENDRAS TIKSLAS
      Šiame dokumente reglamentuojamos taisyklės, kuriomis siekiama užtikrinti nuoseklią 7BP dalyvio:

                  —

                  teisinio subjektiškumo,

                  —

                  7BP statuso,

                  —

                  veiklos pajėgumo ir

                  —

                  finansinio pajėgumo

            patikrą siekiant užtikrinti netiesioginių veiksmų įgyvendinimą (numatomų tikslų ir rezultatų pasiekimą) ir Sąjungos finansinių interesų apsaugą.
      Komisijos požiūris grindžiamas toliau nurodytais pagrindiniais principais, suformuluotais nuosekliuose darbo grupės posėdžiuose, kuriuose dalyvavo visi mokslinių tyrimų generaliniai direktoratai, taip pat dideliu pasiryžimu supaprastinti ir racionalizuoti:

                  —

                  Ιš pareiškėjų (dalyvių) bus reikalaujama tik informacijos, kuri būtina pagal 7BP dalyvavimo taisykles ir (arba) Finansinį reglamentą ir (arba) jo įgyvendinimo taisykles arba teikiant esminių statistinius duomenis (Komisijos metinė veiklos ataskaita, plg. SESV 190 str.).

                  —

                  Μokslinių tyrimų dalyvių portalas (http://ec.europa.eu/research/participants/portal) padeda teisės subjektams dalyvauti teikiant paskesnius 7BP pasiūlymus. Naudodamiesi mokslinių tyrimų dalyvių portalu, juridiniai subjektai pagrindinius duomenis ir oficialius dokumentus turi pateikti tik kartą. Tačiau apie pakeitimus jie privalės informuoti patvirtinimo tarnybas dar ir per dalyvių portalą.

                  —

                  Κiekvienas patvirtintas juridinis subjektas privalo paskirti asmenį – juridinio subjekto paskirtąjį atstovą (JSPA), – įgaliotą internetu tvarkyti juridinio subjekto teisinę ir finansinę informaciją mokslinių tyrimų dalyvio portale.

                  —

                  Teikiant pasiūlymą prašytos informacijos nebebus pakartotinai prašoma vykstant deryboms arba informacijos, kurią, pvz., reikia patikrinti dotacijos susitarimo etapu, nebus prašoma pasiūlymo etapu, nebent būtų akivaizdu, kad pateikta informacija ją tikrinant jau yra pasenusi (6).

                  —

                  Αtliekant patikrą bus kuo labiau remiamasi pareiškėjų (dalyvių) pateiktomis deklaracijomis ir savęs patikra. Šiuo tikslu Komisija užtikrins, kad jie galėtų gauti aiškią informaciją ir (arba) instrukcijas ir visas reikiamas priemones (pvz., kad įvertintų savo finansinį gyvybingumą). Taikant tokias priemones gauti rezultatai yra neprivalomi; jie nėra viršesni už oficialios finansinio gyvybingumo patikros, kurią atlieka 7BP įgyvendinimo tarnybos, rezultatus. Dėl pažeidimų ir (arba) melagingų pareiškimų gali būti taikomos finansinės arba administracinės sankcijos, t. y. pareiškėjams arba dalyviams gali būti uždrausta dalyvauti būsimose priemonėse.

                  —

                  Νors turi būti atliekama kiekvieno subjekto teisinė ir veiklos patikra, ne visiems subjektams taikoma finansinio pajėgumo patikra. 3.3 skirsnyje „Finansinio pajėgumo patikros sprendimų medis“ pateikiama išsami informacija apie sąlygas, kurioms susidarius tikrinamas subjekto finansinis pajėgumas.

                  —

                  Įsteigus dalyvių garantijų fondą (DGF), dalyvių nebebus prašoma ar reikalaujama jokios papildomos finansinės garantijos ar užstato, pvz., konkrečiam dalyviui nebus mažinamas išankstinis finansavimas, nebus reikalaujama patikos sąskaitų, užblokuotųjų sąskaitų, finansinių garantijų ir kt. Tačiau 7BP įgyvendinimo tarnybos griežtins patikrą ex post, siekdamos užtikrinti tinkamą 7BP netiesioginių veiksmų įgyvendinimą ir apsaugoti dalyvių bei Sąjungos finansinius interesus.

            1.   TEISINIO SUBJEKTIŠKUMO IR TEISINIO STATUSO (KATEGORIJOS) PATIKRA
      1.1.   Principai

      1.1.1.   Konfidencialumas ir duomenų apsauga

      Visi patvirtinimo tarnyboms pateikti duomenys ir dokumentai, susiję su teisine ir finansine patikra, laikomi konfidencialiais ir jiems taikomas 2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (7). Visi duomenys tvarkomi laikantis skaidrumo, proporcingumo, nešališkumo ir teisėtumo principų.
      1.1.2.   Teisinis subjektiškumas

      Pagal 7BP dalyvavimo taisyklių 4 straipsnį dotacija gali būti skiriama tik esamam juridiniam subjektui:

                  —

                  kuris pagal Komisijos nustatytą procedūrą pateikė reikalavimus atitinkantį pasiūlymą ir

                  —

                  kuriam nėra taikomas nė vienas iš Finansinio reglamento 93 straipsnio 1 dalyje, 94 straipsnyje ir 96 straipsnio 2 dalies a punkte nurodytų atvejų.

            Pagal 7BP dalyvavimo taisyklių 2 straipsnio 1 dalį juridinis subjektas yra bet kuris fizinis arba juridinis asmuo, įsteigtas pagal įsteigimo vietos nacionalinę teisę, Sąjungos ar tarptautinę teisę, turintis teisinį subjektiškumą ir savo vardu gebantis naudotis teisėmis ir prisiimti pareigas.
      1.1.3.   Teisinis statusas pagal 7BP dalyvavimo taisykles (juridinių subjektų kategorijos)

      7BP dalyvavimo taisyklėse (kai kuriais atvejais – darbo programoje ir kvietimuose teikti pasiūlymus) nurodomos skirtingos juridinių subjektų kategorijos. Šie skirtumai iš esmės grindžiami juridinio subjekto teisiniu statusu ir (arba) ypatybėmis.
      Pagal kategoriją (-as), kuriai gali priklausyti juridinis subjektas, jis gali turėti skirtingas teises ir pareigas (8), visų pirma susijusias su:

                  —

                  teisėmis, atsižvelgiant į ES finansinį įnašą dalyviui (įskaitant didžiausią įmanomą jo finansavimo dydį),

                  —

                  tuo, ar juridinio subjekto finansinio pajėgumo patikra bus privaloma,

                  —

                  tuo, ar kompetentingam valstybės pareigūnui leidžiama tvirtinti finansinę (-es) ataskaitą (-as) (9),

                  —

                  finansine atsakomybe už netiesioginių veiksmų įgyvendinimą (plg. dalyvių garantijų fondo įgyvendinimo ypatybes).

            Svarbiausios nustatytinų juridinių subjektų kategorijos (10):

                     Fizinis asmuo
                      (11)

                     Juridinis asmuo

                     Viešoji įstaiga

                     Pelno

                     Ne pelno viešoji įstaiga

                     Pelno siekianti viešoji įstaiga

                     Tarptautinė

                     organizacija

                     Europos intereso

                     Kita

                     Viduriniojo ir aukštojo mokslo įstaiga

                     Mokslinių tyrimų organizacija

                     Įmonė

                  MVĮ

                  Ne MVĮ

            Skirstant į kategorijas taip pat bus tikrinami konkrečioms finansavimo sistemoms ir (arba) konkretiems kvietimams teikti pasiūlymus taikomi tinkamumo finansuoti kriterijai (12).
      Paprastai jeigu juridinį subjektą galima priskirti skirtingoms kategorijoms, patvirtinimo tarnybos apsvarsto šiam juridiniam subjektui pagal jo teises ir (arba) pareigas tinkamiausią kategoriją (13).
      NET jeigu dalyvis praranda savo, kaip viešosios ne pelno įstaigos, viduriniojo ir aukštojo mokslo įstaigos, mokslinių tyrimų organizacijos arba MVĮ, statusą (kategoriją), jis galės naudotis šio statuso teikiamais privalumais pagal pasirašytus dotacijos susitarimus visą jų trukmę (nebent gali būti įrodyta, kad suteiktas statusas (kategorija) buvo grindžiami melagingais pareiškimais arba juo buvo sąmoningai manipuliuojama siekiant vienintelio tikslo gauti 7BP dotaciją). Tačiau dalyviai privalo pranešti patvirtinimo tarnyboms apie tokius pokyčius. Jeigu dalyvis pasirašo kitą dotacijų susitarimą praradęs atitinkamą statusą, jis neatitiks tam statusui keliamų reikalavimų.
      1.1.3.1.   Apibrėžtys

                  1)

                  „Viešoji įstaiga“ pagal EB 7BP dalyvavimo taisyklių 2 straipsnio 13 dalį ir Euratomo 7BP dalyvavimo taisyklių 2 straipsnio 12 dalį yra bet koks pagal nacionalinę teisę įsteigtas juridinis subjektas ir tarptautinės organizacijos. „Įsteigtas kaip viešoji įstaiga pagal nacionalinę teisę“ reiškia:

                              1)

                              įsteigtą kaip viešoji organizacija oficialiu steigimo aktu arba pripažintą viešąja organizacija pagal nacionalinę teisę ir

                              2)

                              reglamentuojamą viešosios teisės.

                        Tačiau viešosios įstaigos gali veikti pagal privatinę teisę ir būti jos reglamentuojamos daugelio jų veiklos rūšių atžvilgiu. Pagal privatinę teisę įsteigtas juridinis subjektas, teikiantis viešąsias paslaugas, pagal 7BP dalyvavimo taisykles nelaikomas viešąja įstaiga.

                  2)

                  Ne pelno viešoji įstaiga (7BP dalyvavimo taisyklių 32 straipsnio 5 dalis ir 33 straipsnio 1 dalis) – tai bet koks juridinis subjektas, kuris atitinka ir viešosios įstaigos, ir ne pelno organizacijos kriterijus.

                  3)

                  Ne pelno organizacija – tai juridinis subjektas, kuris pagal savo teisinę formą nesiekia pelno ir (arba) kuriam nustatyta teisinė arba įstatymo pareiga nepaskirstyti pelno savo akcininkams arba individualiems nariams. Organizacijos valdybos, partnerių, dalyvių, narių arba atstovų sprendimai dėl pelno paskirstymo nelaikomi pakankamais įrodymais, kad subjektas nesiekia pelno.

                  4)

                  Mokslinių tyrimų organizacija pagal EB 7BP dalyvavimo taisyklių 2 straipsnio 7 dalį ir EURATOMO 7BP dalyvavimo taisyklių 2 straipsnio 7 dalį yra kaip ne pelno organizacija įsteigtas juridinis subjektas, kurio vienas iš pagrindinių tikslų yra moksliniai tyrimai arba technologijų plėtra. Taikoma 3 punkte nurodyta sąvokos „ne pelno organizacija“ apibrėžtis. Vien kitų subjektų vykdomas mokslinių tyrimų veiklos finansavimas, žinių sklaida ir mokslinių tyrimų veiklos skatinimas ar koordinavimas pagal minėtą apibrėžtį nelaikoma mokslinių tyrimų veikla.

                  5)

                  Viduriniojo ir aukštojo mokslo įstaiga – tai juridinis subjektas, kuris kaip toks yra pripažįstamas pagal savo nacionalinę švietimo sistemą, ir tai yra privatusis subjektas arba viešoji įstaiga.

                  6)

                  Pagal EB 7BP dalyvavimo taisyklių 2 straipsnio 14 dalį ir EURATOMO 7BP dalyvavimo taisyklių 2 straipsnio 13 dalį MVĮ yra labai mažos, mažosios ir vidutinės įmonės, kaip jos apibrėžtos Rekomendacijoje 2003/361/EB (14).

                              a)

                              Pagal Rekomendacijos 2003/361/EB priedo 1 straipsnį įmonė laikoma ūkinę veiklą vykdančiu subjektu, nepaisant jos teisinės formos. Tai visų pirma apima savarankiškai dirbančius asmenis ir šeimos įmones, vykdančius amatų ar kitokią veiklą, ir partnerystės organizacijas arba asociacijas, reguliariai vykdančias ūkinę veiklą.

                              b)

                              Pagal Rekomendacijos 2003/361/EB priedo 2 straipsnio 1 dalį labai mažose, mažosiose ir vidutinėse įmonėse (MVĮ) dirba mažiau nei 250 darbuotojų (skaičiuojant metiniais darbo vienetais, kaip apibrėžta rekomendacijos 5 straipsnyje), o jų metinė apyvarta neviršija 50 mln. EUR ir (arba) visas metinis balansas neviršija 43 mln. EUR.

                              c)

                              Be Rekomendacijoje 2003/361/EB nurodytų apibrėžčių taikomos tokios apibrėžtys:

                                          i)

                                          Laikoma, kad juridinis subjektas vykdo ūkinę veiklą, jeigu jis įrodo, kad verčiasi bet kokia prekyba ar veikla už atlygį arba turėdamas piniginį interesą konkrečioje rinkoje. Apskritai bet kokia veikla, kurią sudaro prekių ar paslaugų siūlymas konkrečioje rinkoje, laikoma ūkine veikla.

                                          ii)

                                          Toliau nurodyta veikla nelaikoma ūkine veikla:

                                                      1)

                                                      veikla, nesusijusi su kokio nors pobūdžio piniginiu atlygiu; arba

                                                      2)

                                                      veikla, kuriai nėra konkrečios (tiesioginės) rinkos; arba

                                                      3)

                                                      veikla, už kurią gautos pajamos nėra atskirtos nuo asmeninių subjekto narių ar akcininkų pajamų.

                              d)

                              Kai tai nesavarankiškos MVĮ (įmonės partnerės ir susijusios įmonės, kaip nurodyta Rekomendacijos 2003/361/EB priedo 3 straipsnio 2 ir 3 dalyse), t. y. MVĮ, kurios priklauso kitoms įmonėms ar yra jų kontroliuojamos (tiekėjų įmonės), arba MVĮ, kurioms priklauso kitos įmonės arba kurias jos kontroliuoja (vartotojų įmonės), tiekėjų ir vartotojų įmonių duomenys naudojami pagal Rekomendacijos 2003/361/EB 6 straipsnio 2 ir 4 dalis siekiant nustatyti, ar įmonė atitinka kriterijus, pagal kuriuos ji būtų laikoma MVĮ.

                              e)

                              Pagal Rekomendacijos 2003/361/EB priedo 4 straipsnio 2 dalį MVĮ statusas prarandamas tik jeigu du ataskaitinius laikotarpius iš eilės viršijamos rekomendacijos 2 straipsnyje nurodytos ribos. Ši taisyklė netaikoma, jeigu MVĮ sujungiama arba jeigu ją įsigyja didesnė grupė; tokiu atveju iš karto nuo sandorio sudarymo dienos MVĮ praranda savo statusą.
                              Todėl sprendimas atsisakyti pareiškėjus tvirtinti kaip MVĮ dėl to, kad jie per pastarąjį ataskaitinį laikotarpį viršijo Rekomendacijos 2003/361/EB 2 straipsnyje nustatytas ribas, pakeičiamas, jeigu jie įrodo, kad priešpaskutiniuoju ataskaitiniu laikotarpiu šios ribos nebuvo viršytos. Tai netaikoma, jeigu MVĮ ribas viršijo dėl susijungimo ar įsigijimo.

            1.1.4.   Prašomi duomenys ir dokumentai

      Atsižvelgiant į pareiškėjų teisinį pobūdį, per patvirtinimo procesą jie pateikia patvirtinamuosius dokumentus (išskyrus atvejus, kai jie pateikti anksčiau ir nuo tada niekas nepasikeitė), kuriais patvirtinama:

                  1)

                  jų teisinis pavadinimas;

                  2)

                  jų teisinė forma, jeigu jie yra juridiniai asmenys;

                  3)

                  jų juridinis adresas; paprastai tai yra juridinio asmens pagrindinės būstinės adresas arba fizinio asmens įprastinės gyvenamosios vietos adresas.

            Dokumentai priimami visomis oficialiosiomis ES kalbomis. Siekiant palengvinti patvirtinimo tarnybų darbą, pareiškėjų gali būti prašoma pateikti laisvą (neoficialų) šių dokumentų vertimą. Jeigu dokumentai pateikti ne viena iš oficialiųjų ES kalbų (15) be patvirtinto, oficialaus arba teisinio akredituotos įstaigos ar vertėjo vertimo, juos gali būti atsisakyta priimti. Patvirtinamieji dokumentai turi būti ne senesni kaip 6 mėnesių.
      Juridiniai subjektai visų pirma pateikia toliau išvardytus patvirtinamuosius dokumentus (priimama elektroninė šių dokumentų versija):

                  a)

                  pasirašyta juridinio subjekto tapatybės forma (16);

                  b)

                  fizinių asmenų:

                              i)

                              įskaitoma galiojančios tapatybės kortelės arba paso fotokopija;

                              ii)

                              jei taikoma, oficialus PVM dokumentas;

                  c)

                  viešųjų įstaigų:

                              iii)

                              nutarimo, įstatymo, dekreto arba sprendimo, kuriuo atitinkamas juridinis subjektas įsteigtas kaip viešoji įstaiga, kopija; jeigu tokio dokumento nėra – bet koks kitas oficialus dokumentas, kuriuo patvirtinamas subjekto, kaip viešosios įstaigos, įsteigimas;

                              iv)

                              jei taikytina, oficialus PVM dokumentas. Jeigu juridinis subjektas neregistruotas PVM mokėtoju, patvirtinimo tarnybos gali paprašyti pateikti atleidimo nuo PVM įrodymo;

                  d)

                  kitų juridinių subjektų:

                              v)

                              bet kurio oficialaus dokumento (pvz., oficialaus leidinio, įmonių registro ir pan.), kuriame būtų nurodytas pareiškėjo juridinis pavadinimas ir adresas, taip pat nacionalinių institucijų jam suteiktas registracijos numeris, kopija arba, atsižvelgiant į registracijos šalį, bet kurio kito priimtino teisinio dokumento kopija;

                              vi)

                              įregistravimo PVM mokėtoju dokumento kopija, jeigu toks dokumentas yra, ir jeigu tik minėtame oficialiame dokumente nėra nurodytas PVM kodas. Jeigu subjektas neregistruotas PVM mokėtoju, turi būti prašoma atleidimo nuo PVM įrodymo;

                  e)

                  MVĮ:

                              vii)

                              metinio balanso ir pastarojo ataskaitinio laikotarpio pelno (nuostolio) ataskaitos;

                              viii)

                              šių ataskaitų priedai, nurodant tiekėjų ir vartotojų įmones, jeigu tai neparodyta balanse;

                              ix)

                              deklaracija dėl darbuotojų skaičiaus, išreikšto metiniais darbo vienetais, kaip apibrėžta Rekomendacijos 2003/361/EB priedo 5 straipsnyje;

                              x)

                              pastarojo patvirtinto ataskaitinio laikotarpio balansas ir pelno (nuostolio) ataskaitos bei jų priedai, taip pat tiekėjų ir vartotojų įmonių, kaip jos apibrėžtos Rekomendacijos 2003/361/EB 6 straipsnyje, darbuotojų skaičius;

                              xi)

                              kaip nustatyta Rekomendacijos 2003/361/EB 4 straipsnio 3 dalyje, jeigu kalbama apie naujai įsteigtas įmones, kurių ataskaitos dar nepatvirtintos, priimama deklaracija, įskaitant bona fide sąmatą, sudarytą per finansinius metus;

                              xii)

                              deklaracija priimama kaip įrodymas, patvirtinantis, kad nepaisant apyvartos stokos įmonė vykdo ūkinę veiklą, t. y. atsižvelgiant į atliktas investicijas ir tikėtiną numatomą grąžą;

                              xiii)

                              vietoj minėtų patvirtinamųjų dokumentų galima pateikti valstybės narės, kurioje yra juridinio subjekto juridinis adresas arba įprastinė gyvenamoji vieta, oficialios valdžios institucijos arba kompetentingos įstaigos išduotą oficialų sertifikatą, patvirtinantį, kad pagal Rekomendaciją 2003/361/EB įmonė yra MVĮ. Tačiau vietoj reikalaujamų patvirtinamųjų dokumentų nepriimami priesaika patvirtinti ar iškilmingi pareiškėjo pareiškimai, padaryti kilmės šalies teismo ar administracinėje institucijoje, notaro arba valstybės pareigūno akivaizdoje.

            1.1.5.   Teisinio subjektiškumo ir teisinio statuso (kategorijos) įsigaliojimo data

                  1)

                  Diena, kai Komisija atsižvelgia į juridinio subjekto teisinį subjektiškumą ir teisinį statusą (kategoriją) kaip galiojančius (įsigaliojimo data), yra ta diena, kai įsigalioja juridinio subjekto sudarymą arba įsteigimą nustatantis teisės aktas. Ši data pirmenybės tvarka yra:

                              1)

                              įtraukimo į šalies oficialų registrą (pvz., prekybos registrą) data;

                              2)

                              paskelbimo nacionaliniame oficialiajame leidinyje data;

                              3)

                              dokumento teisinio deponavimo teismo registre data;

                              4)

                              šalių parašų data.

                  2)

                  Jeigu sudarymo arba įsteigimo dokumento nėra, laikoma, kad juridinis subjektas įsteigtas nuo numatytosios datos.

                  3)

                  MVĮ statuso įsigaliojimo data – ataskaitinio laikotarpio, kuriuo grindžiamas MVĮ statuso vertinimas pagal Rekomendacijos 2003/361/EB priedo 4 straipsnio 2 dalį, sąskaitų uždarymo data (žr. šių taisyklių 1.1.3.1 skirsnio 6) dalies e) punktą). Naujai įsteigtoms įmonėms, kurių sąskaitos dar neuždarytos, taikoma data yra jų įsteigimo data.

            1.2.   Teisinio subjektiškumo ir teisinio statuso (kategorijos) patikros įgyvendinimas

      Bet kuris juridinis subjektas registruoja savo pagrindinius administracinius ir teisinius duomenis (pvz., organizacijos pavadinimą, juridinį adresą ir kt.) dalyvio portalo žiniatinklio sąsajoje. Siekiant išvengti dvigubo registravimo atvejų, bet kada po to dalyvaujant juridiniam subjektui naudojamas per pirmą registraciją suteiktas dalyvio tapatybės kodas (DTK) (17).
      Savarankiško juridinio asmens statuso neturintys subjektai dalyvauja naudodami tokį patį DTK kaip ir juridinis subjektas, nuo kurio jie priklauso. Tačiau kaip savarankiški subjektai gali būti patvirtinti ir atskiras DTK gali būti suteiktas tokiems subjektams:

                  1)

                  ministerijoms ir kitoms vykdomosioms tarnyboms, kurios priklauso unitarinės arba federalinės valstybės centrinės viešajai administracijai ir pagal oficialiai paskelbtą valstybės organizacinę struktūrą yra tiesiogiai susijusios su Vyriausybe;

                  2)

                  tarptautinių organizacijų įsteigtos specializuotoms agentūroms, įskaitant, be kita ko, nurodytąsias įgyvendinimo taisyklių 43 straipsnio 2 dalyje;

                  3)

                  Jungtiniam tyrimų centrui ir jo delegacijoms.

            Pasiūlymų teikimo etapu nebus prašoma jokių patvirtinamųjų dokumentų ir 7BP įgyvendinančios tarnybos netikrins jokių duomenų.
      Kad galėtų pasirašyti dotacijos susitarimą, subjektai turi turėti Komisijos duomenų bazėje užregistruotą ir patvirtintą DTK. Šiuo tikslu patvirtinimo tarnybos, remdamosi subjekto pateiktais duomenimis ir patvirtinamaisiais dokumentais, turi patikrinti subjekto teisinį subjektiškumą ir teisinį statusą (kategoriją), jeigu jos dar nėra to padariusios (18). Teisinis subjektiškumas ir teisinio statuso (kategorijos) suteikimas tikrinamas subjektui pačiam užsiregistravus. Šie duomenys tikrinami tik jeigu pagrindiniai subjekto teisiniai duomenys (juridinis pavadinimas, teisinė forma ir juridinis adresas) aiškiai nurodyti ir patvirtinti registruotais patvirtinamaisiais dokumentais, jeigu tik nė vienas iš jų nėra akivaizdžiai klaidingas, neteisingas ar neįskaitomas.
      Ta pati tvarka bus taikoma ir tų pačių dokumentų bus prašoma, kai juridiniai subjektai prisijungia prie netiesioginių veiksmų, arba jeigu vykdant šiuos netiesioginius veiksmus pasikeistų dalyvio teisinis subjektiškumas, nes tada reikėtų subjektą iš naujo patvirtinti, iš pradžių jam pačiam užsiregistravus dalyvių portale.
      Patvirtinamieji dokumentai teisiniam subjektiškumui ir teisiniam statusui (kategorijai) patvirtinti patvirtinimo tarnyboms per dalyvių portalo tinklo sąsają arba e. paštu (19) pateikiami per terminą, nustatytą 7BP įgyvendinimo tarnybų kvietime ir (arba) vykstant deryboms.
      Jeigu subjektai patys užsiregistruoja neprašyti, patvirtinimo tarnybos, prašydamos patikslinti informaciją ir pateikti patvirtinamuosius dokumentus, nurodo terminą, per kurį pareiškėjui reikia atsakyti. Jeigu pareiškėjas per nurodytą terminą nepateikia, nepatikslina ar nepapildo patvirtinamųjų dokumentų, patvirtinimo tarnybos, atsižvelgusios į visas ypatingas ir pateisinamas aplinkybes, pasilieka teisę neatsižvelgti į tai, kad subjektas užsiregistruoja pats.
      Kai patvirtinimo tarnybos tikrina pareiškėjo teisinį subjektiškumą, jos taip pat tikrina, ar subjektas jau registruotas mokslinių tyrimų dalyvių portale arba kitoje centrinėje Europos Komisijos duomenų bazėje, kurioje yra tokia pati svarbi informacija, ir į ją atsižvelgia (20).
      Nustačiusios pareiškėjo teisinį subjektiškumą, patvirtinimo tarnybos, remdamosi patvirtinamaisiais dokumentais, nustato 7BP teisinį statusą ir kategoriją, kuriai priklauso kiekvienas įgyvendinant 7BP netiesioginius veiksmus dalyvaujantis juridinis subjektas.
      Patikrinusios subjekto teisinį subjektiškumą ir teisinį statusą (kategoriją), patvirtinimo tarnybos patikrina ir užregistruoja pareiškėjo deklaruotą netiesioginių sąnaudų metodą.
      1.2.1.   Nuostatos dėl neišsamių, prieštaringų ar melagingų pareiškimų ir (arba) patvirtinamųjų dokumentų

                  1)

                  Daroma prielaida, kad visi įrodymai yra teisingi ir pateikti sąžiningai. Patvirtinimo tarnybos patikslinimo sumetimais gali remtis visa viešai prieinama informacija.

                              a)

                              Jeigu išvadomis pareiškėjo pareiškimas nepatvirtinamas;

                              b)

                              jeigu pareiškėjo pateikti įrodymai yra neįskaitomi, neišsamūs arba dviprasmiški;

                              c)

                              jeigu yra požymių, kad pateikti neišsamūs arba melagingi pareiškimai ar kad esama kitų pažeidimų,

                        patvirtinimo tarnybos informuoja pareiškėją ir paprašo per pagrįstą terminą pateikti papildomus paaiškinimus arba papildyti pateiktus dokumentus.

                  2)

                  Toliau nurodytais atvejais, būtent:

                              a)

                              jeigu pareiškėjas nepateikia prašomos informacijos;

                              b)

                              jeigu pareiškėjas, pateikdamas reikalaujamą informaciją, klaidingai pateikia faktus;

                              c)

                              jeigu patvirtinamieji dokumentai negalioja arba yra pasenę;

                              d)

                              jeigu tarp pareiškėjo pareiškimų ir patvirtinamųjų dokumentų yra akivaizdžių prieštaravimų,

                        patvirtinimo tarnybos:

                              i)

                              jeigu tai susiję su teisinio subjektiškumo įrodymu, atsisako patvirtinti atitinkamą juridinį subjektą;

                              ii)

                              jeigu tai susiję su teisino statuso (kategorijos) priskyrimu, pagal pateiktus dokumentus patvirtina juridinį subjektą, o ne pareiškėjo pareiškimą.

                  3)

                  Atsisakiusios patvirtinti arba priskirti paties subjekto deklaruotą teisinį statusą (kategoriją), patvirtinimo tarnybos nurodo pareiškėjui to priežastis ir teisinius padarinius.

                  4)

                  Nustačiusios pažeidimų ir (arba) klaidingus pareiškimus, patvirtinimo tarnybos apie tai praneša atitinkamam įgaliojimus suteikiančiam pareigūnui, o prireikus – Europos kovos su sukčiavimu tarnybai (OLAF).
                  Dėl pažeidimų ir (arba) klaidingų pareiškimų gali būti taikomos finansinės arba administracinės sankcijos, uždraudžiant pareiškėjams (dalyviams) dalyvauti ateityje, kaip nustatyta Finansinio reglamento 96 straipsnyje.

            1.2.2.   Informacija apie patvirtinimo rezultatą ir patvirtintas dalyvio tapatybės kodas (DTK)

      Patvirtinimo tarnybos tinkamai praneša pareiškėjams apie teisinio subjektiškumo patikros rezultatą ir priskirtą teisinį statusą (kategoriją).
      Kiekvienam patvirtintam subjektui suteikiamas unikalus patvirtintas 9 skaitmenų registracijos numeris, dalyvio tapatybės kodas, naudojamas subjektui dalyvaujant visuose paskesniuose 7BP pasiūlymuose.
      1.2.3.   Pareiškimas dėl dotacijos parengimo formos pagrindinių duomenų teisingumo

      Vykstant deryboms pagrindiniai administraciniai ir teisiniai duomenys, kuriuos juridinis subjektas užregistravo dalyvio portale, bus automatiškai įkelti į dotacijos susitarimo parengimo formas (DPF).
      Organizacijos teisinis atstovas – asmuo, įgaliotas įpareigoti organizaciją ir pasirašyti dotacijos susitarimą. Jis privalo:

                  a)

                  patikrinti ar DPF pateikti jo organizacijos pagrindiniai administraciniai ir teisiniai duomenys yra teisingi; jeigu jie neteisingi, paprašyti, kad jie būtų pakeisti per dalyvio portalą;

                  b)

                  garbingai pareikšti, kad visa DPF pateikta informacija apie jo organizaciją yra išsami, tiksli bei teisinga ir kad jis nėra vienoje iš padėčių, nurodytų Finansinio reglamento 93 straipsnio 1 dalyje, 94 straipsnyje ir 96 straipsnio 2 dalies a punkte, ir tai patvirtindamas pasirašyti DPF. 7BP įgyvendinimo tarnybos gali prašyti patvirtinamųjų dokumentų, susijusių su šiame skirsnyje nurodytais juridinių asmenų teisiniais atstovais.

            1.2.4.   Juridinio subjekto paskirtas atstovas (JSPA)

      Patvirtinus juridinį subjektą, teisinis atstovas paskiria juridinio subjekto paskirtą atstovą (JSPA), kuris bus patvirtinimo tarnybų pripažintas oficialus kontaktinis asmuo, įgaliotas prašyti keisti patvirtinimo duomenis remiantis atitinkamais patvirtinamaisiais dokumentais. Šiuo tikslu teisinis atstovas turi patvirtinimo tarnyboms e. paštu arba paprastuoju paštu atsiųsti tinkamai pasirašytą ir antspauduotą JSPA paskyrimo formą. JSPA paskirti privaloma. Paskirtas JSPA atlieka administracines pareigas, kurios gali (tačiau nebūtinai turi) būti atskirtos nuo subjekto teisinio atstovo pareigų.
      Centrinėje duomenų bazėje užregistruotas JSPA tampa oficialiu patvirtinimo tarnybų kontaktiniu asmeniu visais klausimais, susijusiais su teisiniais ir finansiniais duomenimis ir subjekto 7BP statusu (kategorija). JSPA turi galimybę mokslinių tyrimų dalyvių portale naudotis specialia interneto priemone ir turi nuolat atnaujinti patvirtintą subjekto informaciją. Jis iš karto po pakeitimo praneša patvirtinimo tarnyboms apie visus subjekto teisinių duomenų arba teisinio statuso (kategorijos) pasikeitimus. Paprašytas JSPA taip pat pateikia subjekto finansinius duomenis.
      Įvykus tokiems teisinių duomenų arba teisinio statuso (kategorijos) pokyčiams, JSPA paprašo pakeisti ankstesnį patvirtinimą remiantis patvirtinamaisiais teisiniais ir (arba) finansiniais dokumentais.
      1.2.5.   Patvirtinimų pakeitimai

      Prašymai pakeisti ankstesnį patvirtinimą tenkinami tik jeigu juos pateikia JSPA. Jeigu JSPA dar nepaskirtas, šį paskyrimo procesą būtina užbaigti, kad būtų pradėtas nagrinėti prašymas atlikti pakeitimą.
      1.2.5.1.   Patvirtinimų pakeitimai dėl pradinio patvirtinimo klaidos

      Tokie pakeitimai registruojami atgaline data, įsigaliojimo data laikant pradinio patvirtinimo datą.
      Tačiau tokiais atvejais ir jeigu manoma, kad tai būtina, gali būti įgyvendintos kitos apsaugos priemonės, pvz., išvardytos 4.2.2 punkte. Jeigu pakeitimas susijęs su patvirtinimo tarnyboms priskirtina klaida, kompetentingos 7BP įgyvendinimo tarnybos įgaliojimus suteikiantis pareigūnas gali atsisakyti taikyti atgalinės datos taisyklę, jeigu tai yra tinkamai pagrįsta ir atitinka patikimo finansų valdymo bei proporcingumo principus.
      1.2.5.2.   Patvirtinimų pakeitimai pasikeitus teisiniam subjektiškumui ir teisiniam statusui (kategorijai)

      Patvirtinimo tarnybos užšifruoja juridinio subjekto teisinio subjektiškumo arba teisinio statuso (kategorijos) įsigaliojimo datą, kurią lemia pakeitimą nustatančio dokumento įsigaliojimo data, nebent šio dokumento sąlygose būtų nustatyta kitokia data. MVĮ statuso pakeitimo įsigaliojimo data yra ataskaitinio laikotarpio, kuriuo yra grindžiamas statuso pasikeitimas ir kuris nustatomas laikantis šių taisyklių 1.1.3.1 skirsnio 6) dalies e) punkto nuostatų, pabaigos data.
      1.2.5.3.   Netiesioginių sąnaudų metodo (NSM) pakeitimai

      Patvirtinimo tarnybos nurodo dalyvio deklaruoto netiesioginių sąnaudų metodo pokyčius laikydamosi pavyzdinio dotacijos susitarimo II.15 straipsnyje nustatytų taisyklių.
      Netiesioginės sąnaudos – tai tinkamos finansuoti netiesioginės sąnaudos, kurių dalyvis negali identifikuoti kaip tiesiogiai priskiriamų projektui, tačiau kurios pagal jo apskaitos sistemą gali būti identifikuotos ir pagrįstos kaip turinčios tiesioginį ryšį su tinkamomis finansuoti projektui priskiriamomis tiesioginėmis sąnaudomis. Jos gali būti identifikuotos pagal pavyzdinio dotacijos susitarimo II.15 straipsnio 2 dalyje nurodytus metodus (21).
      Galima išskirti tokius NSM pakeitimo atvejus (22):
      Visi prašymai pakeisti NSM tinkamai pagrindžiami dalyvio teisinio statuso arba apskaitos sistemos raida arba derantis dėl pirmojo projekto, kuriame dalyvauja juridinis subjektas, padaryta klaida.
      Prašydamas pakeisti NSM, dalyvis pareiškia, kad perskaitė NSM pasirinkimo taisykles ir su jomis sutiko (pavyzdinio dotacijos susitarimo II.15 straipsnis).
      1)   Dalyvio teisinio statuso pokyčiai
      Jeigu dėl dalyvio teisinio statuso pasikeitimo įgyjamas ne pelno viešosios įstaigos, viduriniojo arba aukštojo mokslo įstaigos, mokslinių tyrimų organizacijos arba MVĮ statusas (kategorija), dalyvis gali prašyti taikyti 60 % vienodo dydžio koeficientą būsimiems projektams, jeigu jis atitinka kitas pavyzdinio dotacijos susitarimo konkretaus koeficiento taikymo sąlygas (23).
      NSM pakeitimo įsigaliojimo data yra tokia pati kaip ir 1.2.5.2 skirsnyje nurodyto teisinio statuso (kategorijos) pasikeitimo įsigaliojimo data.
      NSM pasikeitimo įsigaliojimo data taikytina tik ateičiai ir todėl neturi įtakos tebevykdomiems projektams.
      2)   Dalyvio apskaitos sistemos pokyčiai:

                  a)

                  jeigu pasikeičia apskaitos sistema, JSPA prašyme pakeisti NSM per dalyvio portalą patvirtinimo tarnyboms praneša apie pakeitimų įsigaliojimo datą. Patvirtinimo tarnybų užregistruota įsigaliojimo data yra JSPA nurodyta data, jeigu ją tokia pripažino 7BP įgyvendinimo tarnybos;

                  b)

                  jeigu dalyvis iš pradžių nusprendė taikyti vienodo dydžio koeficientą, o paskui – faktinių netiesioginių sąnaudų metodą, paskesnio dalyvavimo atveju pakeitimo nebereikia įrodinėti;

                  c)

                  NSM pakeitimo įsigaliojimo data taikytina tik ateičiai, todėl ji neturi įtakos tebevykdomiems projektams. Tačiau jeigu dėl dalyvių apskaitos sistemos pokyčių jie nebegali nustatyti faktinių netiesioginių sąnaudų, tebevykdomiems projektams taikoma NSM pakeitimo įsigaliojimo data.

            3)   Jeigu derantis dėl pirmojo projekto, kuriame dalyvauja juridinis subjektas, buvo padaryta su NSM susijusi klaida ir jeigu 7BP įgyvendinimo tarnybos tokią klaidą pripažino, NSM pakeitimo įsigaliojimo data yra tokia pati, kaip ir subjekto pradinio patvirtinimo data, ir yra taikoma tebevykdomiems projektams.
      1.2.6.   Administracinė patvirtinimų peržiūra

                  1)

                  Prieš prašydamas taikyti peržiūrą, pareiškėjas turi prašyti pritarti patvirtinimo rezultatui.

                  2)

                  Prašymus atlikti patvirtinimų peržiūrą (24) atitinkamo juridinio subjekto paskirtasis JSPA gali teikti raštu tiesiogiai kompetentingai patvirtinimo tarnybai be jokių kitų formalumų.
                  Su patvirtinimu nesusijusio asmens pateikti prašymai atlikti peržiūrą atmetami.

                  3)

                  Patvirtinimo tarnybos patvirtina prašymo atlikti peržiūrą gavimą. Jos tinkamai praneša susijusiam asmeniui apie priimtą sprendimą. Jeigu prašymas atmetamas, reikia nurodyti atmetimo motyvus.
                  Prašymo atlikti peržiūrą pateikimas nesustabdo patvirtinimo, kuris galioja iki atšaukimo. Šis administracinės peržiūros procesas neturi poveikio pareiškėjo teisėms paduoti skundą Europos ombudsmenui arba Europos Sąjungos Teisingumo Teismui.

            1.2.7.   Patvirtinimo komisija

      7BP įgyvendinantys Europos Komisijos generaliniai direktoratai ir vykdomosios įstaigos koordinavimo sumetimais sudaro tarpžinybinę grupę (toliau – patvirtinimo komisija) ir paskiria į ją savo atstovą. Patvirtinimo tarnybos patvirtinimo komisijoje dalyvauja be balso teisės ir pasirūpina patvirtinimo komisijos sekretoriatu, kurio veiklą prižiūri patvirtinimo komisijos pirmininkas. Komisija nustato koordinavimo proceso darbo reglamentą, įskaitant bendros praktikos registrą.
      Jeigu pareiškėjas prašymą atlikti peržiūrą kompetentingoms patvirtinimo tarnyboms pateikia pagal šių taisyklių 1.2.7 punktą, tos tarnybos perduoda prašymą patvirtinimo komisijai. Patvirtinimo komisija atlieka peržiūrą ir priima sprendimą dėl nurodytų juridinio subjekto patvirtinimo atvejų. Patvirtinimo komisija nėra įgaliota nagrinėti atvejų, susijusių su finansinio pajėgumo patikra.
      2.   VEIKLOS PAJĖGUMO PATIKRA
      2.1.   Principai

      Kaip nurodyta Finansinio reglamento 115 straipsnyje ir įgyvendinimo taisyklių 176 straipsnyje, pareiškėjo veiklos ir finansinis pajėgumas turi būti įvertintas siekiant užtikrinti pareiškėjo gebėjimą užbaigti siūlomą veiksmą ar darbo programą.
      Veiklos pajėgumą reikia skirti nuo finansinio pajėgumo, kuris tikrinamas specialia tvarka (žr. toliau).
      Sąvoka „veiklos pajėgumas“ susijusi su profesiniais (techniniais, moksliniais, technologiniais, valdymo, administraciniais ir kt. (25)) gebėjimais, kvalifikacija, priemonėmis ir (arba) žiniomis, būtinomis tikslams ir numatytiems rezultatams pasiekti.
      Kadangi daugiausiai 7BP netiesioginius veiksmus įgyvendina kelių juridinių subjektų konsorciumas, skiriamas dviejų lygmenų veiklos pajėgumas:

                  —

                  konsorciumo veiklos pajėgumas,

                  —

                  kiekvieno pareiškėjo veiklos pajėgumas.

            Taigi patikros tikslas yra įvertinti, ar pareiškėjai (kartu ir atskirai) turi arba reikiamu laiku turės profesinę kompetenciją ir kvalifikaciją, būtiną netiesioginiams veiksmams užbaigti.
      Jeigu fizinis asmuo atlieka konkretų koordinatoriaus vaidmenį, ypatingą dėmesį reikia atkreipti į jo veiklos pajėgumo vertinimą.
      2.2.   Įgyvendinimas

      2.2.1.   Pasiūlymo etapas

      Konsorciumo veiklos pajėgumą vertinimo etape (26) vertins nepriklausomi vertintojai, vertindami vertinimo kriterijų „Įgyvendinimas“.
      Kad nepriklausomi vertintojai galėtų atlikti šią užduotį, pareiškėjų bus paprašyta savo pasiūlyme pateikti, be kita ko: pareiškėjo lygmeniu – trumpą organizacijos aprašymą ir trumpą darbą atliksiančių darbuotojų apibūdinimą (žr. gaires pareiškėjams); konsorciumo lygmeniu pareiškėjai apibūdins, kaip jie kartu sudaro konsorciumą, galintį pasiekti projekto tikslus (žr. gaires pareiškėjams).
      Nustatytą ribą viršijantis įvertinimas reikš, kad nepriklausomų išorės vertintojų įvertinimas teigiamas.
      Nepriklausomi išorės vertintojai 7BP įgyvendinimo tarnyboms pateiks pastabas (plg. vertinimo santraukų ataskaitą) dėl visų juridinių subjektų, kurių, jų manymu, būtino veiklos pajėgumo akivaizdžiai nepakaks numatytiems uždaviniams atlikti arba jis nepakankamai atskleistas.
      2.2.2.   Derybų etapas

      Paprastai 7BP įgyvendinimo tarnybos laikysis nepriklausomų išorės vertintojų rekomendacijų dėl veiklos pajėgumo, įskaitant galimybę neleisti teigiamai įvertinto pasiūlymo pareiškėjui dalyvauti dėl nepakankamo veiklos pajėgumo. Jeigu 7BP įgyvendinimo tarnybos turi kokios nors papildomos informacijos, kuri gali turėti įtakos jų nepriklausomų išorės vertintojų sprendimui, jos, remdamosi įtikinamais ir tinkamai pagrįstais argumentais, gali nuspręsti nepasirinkti juridinio subjekto ir (arba) pasiūlymo dėl ES finansinio įnašo. Tokia papildoma informacija gali būti iš įvairių šaltinių, kaip antai ankstesnio audito išvadų, ankstesnių (arba tebevykdomų) projektų valdymo, iš išorės duomenų bazių gautų duomenų ir kt.
      Kiekvienas pareiškėjas 7BP įgyvendinimo tarnyboms pateikia garbės pareiškimą, kad turi arba reikiamu laiku turės būtinus išteklius darbui, susijusiam su 7BP netiesioginiais veiksmais, atlikti. Šį pareiškimą, kuris yra DPF dalis, pasirašys asmuo, įgaliotas pasirašyti dotacijos susitarimą ir teisiškai įpareigoti organizaciją. Jeigu pareiškėjas neturi nuosavų veiklos išteklių darbui atlikti, jis turėtų nurodyti, kaip ketina įvykdyti savo įsipareigojimus. Jeigu kurią nors užduotį ketinama perduoti subrangovams arba jeigu projekte dalyvauja kiti tretieji asmenys, tai reikės aptarti ir dėl to susitarti per derybas, taip pat tai reikės aiškiai aprašyti dotacijos susitarimo I priede.
      Jeigu ypatingu atveju juridinis subjektas prie konsorciumo prisijungia per derybas arba įgyvendinant netiesioginius veiksmus, jo veiklos pajėgumas vertinamas pagal tokius pačius principus.
      3.   FINANSINIO PAJĖGUMO PATIKRA. ĮGYVENDINIMO TAISYKLĖS
      3.1.   Principai

      Finansinio pajėgumo įvykdyti siūlomą veiksmą patikra yra sudedamoji derybų etapo dalis; ją reikia užbaigti prieš pasirašant dotacijos susitarimą.
      Toliau nurodytose taisyklėse nustatyti būtinieji finansinės patikros, kurią įgaliojimus suteikiantys pareigūnai turi atlikti pagal 7BP dalyvavimo taisyklių 16 straipsnio 4 dalį ir Finansinio reglamento įgyvendinimo taisyklių 173 bei 176 straipsnius, reikalavimai.
      Pareiškėjo finansinio pajėgumo įvykdyti numatytą veiksmą patikra iš esmės yra keturių etapų:

                  —

                  pirmiausia juridiniai subjektai, kurių finansinis pajėgumas yra privaloma tvarka tikrinamas, nustatomi pagal 7BP dalyvavimo taisykles, Finansinį reglamentą ir jo įgyvendinimo taisykles (žr. 3.3 skirsnį),

                  —

                  po to tokie juridiniai subjektai pateikia pastarųjų pasibaigusių finansinių metų finansinę informaciją ir reikalingus patvirtinamuosius dokumentus (žr. 3.4 skirsnį), jeigu jie dar nepateikti; tada šią informaciją patikrina patvirtinimo tarnybos,

                  —

                  trečiajame etape patvirtinimo tarnybos, remdamosi pirmiau nurodyta informacija, atlieka glaustą pastarųjų pasibaigusių finansinių metų analizę. Šią glaustą finansinę analizę sudaro:

                              —

                              finansinio gyvybingumo patikra (žr. 3.5 skirsnį),

                              —

                              papildomai patikrinama nuosavo kapitalo žyma (žr. 3.5 skirsnį),

                              —

                              bendro finansavimo galimybės patikra ir finansinės rizikos žyma (jei aktualu) (žr. 3.6 skirsnį),

                  —

                  ketvirta, remdamasis pirmiau nurodyta informacija, įgaliojimus suteikiantis pareigūnas imsis atitinkamų priemonių, įskaitant, jei reikia, išsamesnę finansinę analizę (žr. 4 skirsnį).

            Ta pati pirmiau aprašyta procedūra ir dokumentai bus taikomi (arba bus prašoma juos taikyti) juridiniams subjektams, prisijungiantiems prie tokių netiesioginių veiksmų per derybas arba tokius veiksmus įgyvendinant.
      3.2.   Paprastai taikomos glaustos finansinės analizės priežastys

      Kadangi reikia patikrinti daugelio pareiškėjų finansinį pajėgumą ir siekiant išvengti nepagrįsto delsimo, atliekama glausta finansinio gyvybingumo patikra. Tačiau jeigu juridinio subjekto glaustos finansinio gyvybingumo patikros (27) rezultatas yra „prastas“, atliekama (28) išsamesnė finansinė analizė (29).
      3.3.   Juridinių subjektų, kuriems taikoma (arba netaikoma) jų finansinio pajėgumo patikra, kategorijos

      Pagal Finansinį reglamentą ir jo įgyvendinimo taisykles (176 straipsnio 4 dalis) toliau nurodytų juridinių subjektų kategorijų finansinis pajėgumas nėra tikrinamas:

                  —

                  fizinių asmenų, gaunančių stipendijas,

                  —

                  viešųjų įstaigų,

                  —

                  tarptautinių organizacijų, nurodytų įgyvendinimo taisyklių 43 straipsnio 2 dalyje:

                              —

                              tarpvyriausybiniais susitarimais įsteigtų tarptautinių viešojo sektoriaus organizacijų, taip pat šių organizacijų įsteigtų specializuotų įstaigų,

                              —

                              Tarptautinio Raudonojo Kryžiaus Komiteto (TRKK),

                              —

                              Tarptautinės Raudonojo Kryžiaus federacijos ir Raudonojo Pusmėnulio bendruomenių,

                              —

                              Europos investicijų banko ir Europos investicijų fondo.

            Be to, 7BP dalyvavimo taisyklėse nustačius dalyvių garantijų fondą:

                  —

                  vadovaujantis 7BP dalyvavimo taisyklių 38 straipsniu (jo 5 ir 6 dalimis) toliau nurodytų juridinių subjektų kategorijų finansinis pajėgumas netikrinamas:

                              —

                              juridinių subjektų, kurių dalyvavimą įgyvendinant netiesioginius veiksmus užtikrina valstybė narė arba asocijuotoji šalis,

                              —

                              aukštojo ir vidurinio mokslo įstaigų.

                  —

                  Be to, pagal 7BP dalyvavimo taisyklių 6 ir 38 straipsnius bet kurios kitos kategorijos juridinių subjektų, prašančių 500 000 EUR arba mažesnio ES finansinio įnašo į 7BP netiesioginius veiksmus, finansinis pajėgumas irgi netikrinamas, nebent:

                              —

                              juridinis subjektas yra netiesioginių veiksmų koordinatorius ir nepriklauso kuriai nors iš minėtų kategorijų, ir (arba)

                              —

                              išimtinėmis aplinkybėmis, remiantis 7BP įgyvendinimo tarnyboms jau prieinama informacija, yra pagrįstų priežasčių abejoti pareiškėjo finansiniu pajėgumu (pvz., jeigu nustatoma su subjekto veikla susijusių didelių administracinių klaidų ar sukčiavimo atvejų, jeigu dėl didelių administracinių pažeidimų arba sukčiavimo subjekto atžvilgiu yra pradėtos ir tebevyksta teisinės procedūros ar teismo procesai arba jeigu subjekto atžvilgiu taikomas turto arešto aktas arba išieškoti dideles Komisijos reikalaujamas sumas ir jas sumokėti labai vėluojama), arba

                              —

                              Komisijai, Audito Rūmams arba tinkamai jų įgaliotiems atstovams per dvejus pastaruosius metus atlikus finansinį auditą dėl subjekto padarytos esminės finansinės išvados, susijusios su jo finansiniu pajėgumu.

            Bet kurio kito juridinio subjekto, dalyvaujančio įgyvendinant 7BP netiesioginius veiksmus, finansinį pajėgumą tikrinti privaloma.
      Kitame puslapyje pateikiamas sprendimų medis, siekiant nustatyti juridinių subjektų, kurių finansinis pajėgumas turi būti tikrinamas, kategorijas.

         Finansinio pajėgumo patikros sprendimų medis

      3.4.   Prašomi duomenys ir dokumentai

      Pagal 7BP dalyvavimo taisykles sąvoka „juridinis subjektas“ apima ir juridinius, ir fizinius asmenis.
      3.4.1.   Juridiniai asmenys

      Derybų etapu ir laikantis 7BP dalyvavimo taisyklių:

                  —

                  kiekvienas juridinis asmuo, kurio finansinis pajėgumas tikrinamas, patvirtinimo tarnyboms pateikia pastarųjų finansinių metų, kurių sąskaitos yra uždarytos:

                              —

                              balansą,

                              —

                              pelno ir nuostolio ataskaitą,

                              —

                              pagal įstatymą atlikto audito išvadą dėl 2 minėtų finansinių ataskaitų, jeigu turima. Jeigu pagal įstatymą atlikto audito išvados yra pateiktos, papildomos audito išvados nereikalaujama (30).

                  —

                  Patvirtinimo tarnybos reikalauja, kad kiekvienas juridinis asmuo, kurio finansinis pajėgumas yra tikrinamas, specialioje formoje „Supaprastintos ataskaitos“ užpildytų pastarojo prieinamo balanso ir pelno ir nuostolio ataskaitos apibendrintą informaciją (per mokslinių tyrimų dalyvių portalą arba kitomis priemonėmis).

                  —

                  Kiekvienas juridinis asmuo, kurio finansinis pajėgumas yra tikrinamas ir kuris prašo didesnio nei 500 000 EUR ES finansinio įnašo, patvirtinimo tarnyboms pateikia išsamią audito išvadą, kuria patvirtinamos pastarųjų finansinių metų, kurių duomenys turimi, ataskaitos (31). Tokią išvadą gali pateikti tik profesionalus kvalifikuotas nepriklausomas auditorius.

            Paprastai perspektyviniai finansiniai duomenys nenaudojami, išskyrus naujų juridinių subjektų (pvz., veiklą pradedančių įmonių), neturinčių uždarytų sąskaitų, atveju. Reikalaujama, kad tokie juridiniai subjektai (visų pirma MVĮ) pateiktų verslo planą arba panašų atitinkamą būsimos veiklos dokumentą.
      Finansinio gyvybingumo patikros sumetimais priimamos tik nekonsoliduotos finansinės ataskaitos, susijusios su patvirtintu subjektu, nepaisant to, kad subjektas turi susijusių įmonių ar įmonių partnerių.
      Jeigu subjektas kaip įmonių grupės patronuojančioji įmonė (tiekėjų įmonė) pagal savo nacionalinės teisės aktus yra atleista nuo pareigos skelbti nekonsoliduotą pelno ir nuostolio ataskaitą, patvirtinimo tarnybos gali reikalauti specialios formos nekonsoliduotos pelno ir nuostolio ataskaitos apibendrintos informacijos (supaprastintos ataskaitos).
      Jeigu subjektas kaip patronuojančiosios įmonės dukterinė įmonė (susiję pareiškėjai-vartotojų įmonės) pagal savo nacionalinės teisės aktus yra atleistas nuo įstatyme numatyto audito ir yra prieinamos tik konsoliduotos ataskaitos, patvirtinimo tarnybos gali prašyti pateikti tik konkrečios formos nekonsoliduoto balanso ir pelno ir nuostolio ataskaitos apibendrintą informaciją („supaprastintos ataskaitos“), patvirtintą oficialių konsoliduotų patronuojančiosios įmonės finansinių ataskaitų kopija ir susijusiomis audito išvadomis. Tačiau jeigu toks subjektas prašo didesnio nei 500 000 EUR įnašo, turi būti pateikta visa audito išvada, kuria patvirtinamos dukterinės įmonės pastarųjų prieinamų finansinių metų nekonsoliduotos ataskaitos.
      3.4.2.   Fiziniai asmenys

      Net jeigu atvejai, kad fizinis asmuo:

                  —

                  prašytų didesnio nei 500 000 EUR ES finansinio įnašo ir (arba)

                  —

                  būtų koordinatorius,

            yra teoriniai, šias galimybes būtina numatyti, kad būtų laikomasi 7BP dalyvavimo taisyklių 38 straipsnio 6 dalies.
      Laikantis 7BP dalyvavimo taisyklių bei Finansinio reglamento įgyvendinimo taisyklių, kiekvienas fizinis asmuo, kurio finansinis pajėgumas turi būti tikrinamas, derybų etapu patvirtinimo tarnyboms pateikia:

                  —

                  savo paskutinę pajamų mokesčio deklaraciją,

                  —

                  patvirtintą turimo turto deklaraciją (32),

                  —

                  išsamų (su atitinkamomis datomis ir skaičiais) kreditorių patvirtintą įsiskolinimų, išskirstytų pagal trumpalaikius įsiskolinimus (ne daugiau kaip vienų metų) ir vidutinės trukmės arba ilgalaikius įsiskolinimus (daugiau kaip vienų metų), sąrašą,

                  —

                  audito išvadą, aprašytą 3.4.1 skirsnyje, jeigu subjektas prašo didesnio kaip 500 000 EUR ES finansinio įnašo.

            3.4.3.   Kitos pastabos

      Patikrinta formos „Supaprastintos ataskaitos“ informacija saugoma centrinėje Komisijos duomenų bazėje ir per mokslinių tyrimų dalyvių portalą yra prieinama kiekvieno subjekto JSPA.
      Finansinius duomenis reikia pateikti derybų pradžioje, o kai kuriais atvejais papildomos informacijos gali būti prašoma ir įgyvendinant projektą (33).
      Pagal atsakingo įgaliojimus suteikiančio pareigūno sprendimą juridinis subjektas, kuris per nustatytą laiką nepateikia prašomų dokumentų ir duomenų, negali dalyvauti įgyvendinant atitinkamus 7BP netiesioginius veiksmus.
      3.5.   Finansinio gyvybingumo patikra

      3.5.1.   Tikslas

      Kad būtų finansiškai gyvybingas, juridinis subjektas turi būti:

                  —

                  likvidus – galėti padengti trumpalaikius įsipareigojimus,

                  —

                  mokus – galėti padengti vidutinės trukmės ir ilgalaikius įsipareigojimus,

                  —

                  pelningas (34) – gauti pelną arba bent gebėti finansuoti savo veiklą.

            Todėl juridinio subjekto likvidumas, finansinė autonomija, pelningumas ir mokumas turi būti vertinami atliekant finansinę analizę.
      Patvirtinimo tarnybos pateikia pareiškėjams patogią naudoti elektroninę priemonę, kad jie atliktų savo pačių finansinio gyvybingumo patikrą (35).
      Toliau nurodyti normatyvai, reikšmės ir ribiniai dydžiai, į kuriuos dera atkreipti dėmesį, taikomi juridiniams asmenims. Fiziniams asmenims bus taikomi specialūs kriterijai (žr. 3.5.4 skirsnį).
      3.5.2.   Taikomi normatyvai ir reikšmės, į kurias dera atkreipti dėmesį

      Finansinio gyvybingumo santrauka grindžiama 3 toliau apibrėžtais finansiniais normatyvais:

                  Tikslas

                  Rodikliai

                  Normatyvai

                  Glausta analizė

                     Likvidumas

                  Greitasis normatyvas

                  —

                     Pelningumas

                  Pelningumas (1)

                  —

                     Mokumas

                  Mokumas

                  —

         Nuosavo kapitalo žyma

      Kaip papildomas duomuo taip pat naudojama nuosavu kapitalu grindžiama vertė, į kurią dera atkreipti dėmesį (žyma). Nuosavo kapitalo žyma bus laikoma teigiama, jeigu normatyvas „iš viso įsiskolinimų (nuosavo kapitalo)“ yra lygus 0 arba didesnis už 0 ir mažesnis už 10 arba lygus 10 (kai nuosavas kapitalas yra kapitalas ir rezervai – 50 % nematerialiojo turto).
      3.5.3.   Ribiniai dydžiai

      Pagal kiekvieno iš minėtų normatyvų rezultatus galimi tokie įverčiai:

                  Tikslas

                  Rodikliai

                  Prastas

                  Priimtinas

                  Geras

                  0

                  1

                  2

                     Likvidumas

                  Greitasis normatyvas

                  i < 0,5

                  0,5 < i < 1

                  i > 1

                     Pelningumas

                  Pelningumas (1)

                  i < 0,05

                  0,05 < i < 0,15

                  i > 0,15

                     Mokumas

                  Mokumas

                  i > 6,00 arba < 0

                  6,00 > i > 4,00

                  i < 4,00 ir > 0

            Toliau nurodytos taisyklės taikomos ypatingiems atvejams, jeigu normatyvas yra neigiamas arba skaitiklis ar vardiklis lygus 0:

                     Likvidumas:

                              —

                              Jeigu (einamieji aktyvai - vertybiniai popieriai - skolininkai po vienų metų) ≤ 0, rezultatas yra 0 ir vertinimas prastas. Reikšmė (einamieji aktyvai - vertybiniai popieriai - skolininkai po vienų metų) negali būti neigiama.

                              —

                              Jeigu trumpalaikiai įsiskolinimai (bankiniai ir nebankiniai) = 0, o minėtas normatyvas (einamieji aktyvai - vertybiniai popieriai - skolininkai po vienų metų) nelygus nuliui, rezultatas yra 2 ir vertinimas geras.

                     Pelningumas (1):
                      (37)

                              —

                              Jeigu bendros pajamos ≤ 0, rezultatas yra 0 ir vertinimas prastas.

                              —

                              Jeigu apyvarta = 0, skaičiuojama pagal veiklos pajamas.

                              —

                              Jeigu veiklos pajamos = 0 arba neigiamos, rezultatas yra 0 ir vertinimas prastas.

                              —

                              Apyvarta negali būti neigiama.

                     Mokumas:

                              —

                              Jeigu nuosavas kapitalas = 0, rezultatas yra –1 ir vertinimas prastas visais atvejais.

                              —

                              Jeigu visi įsiskolinimai = 0 ir nuosavas kapitalas teigiamas, rezultatas yra 0 ir vertinimas geras.

                              —

                              Jeigu visi įsiskolinimai = 0 ir nuosavas kapitalas neigiamas, rezultatas yra -1 ir vertinimas prastas.

                              —

                              Nuosavo kapitalo žymos apskaičiavimas grindžiamas tais pačiais principais, tačiau jis bus laikomas teigiamu, jeigu rodiklis „visi įsiskolinimai (nuosavas kapitalas)“ yra lygus 0 arba didesnis už 0 ir lygus 10 arba mažesnis už 10.

            3.5.4.   Ypatingas fizinių asmenų atvejis

      Fizinių asmenų finansinis gyvybingumas vertinamas taip:
      3.5.4.1.   Taikomi normatyvai

      Finansinis gyvybingumas grindžiamas 2 finansiniais normatyvais:

                  Tikslas

                  Rodikliai

                  Normatyvai

                     Likvidumas

                  Greitasis normatyvas

                     Mokumas

                  Mokumas

            3.5.4.2.   Ribiniai dydžiai

      Pagal kiekvienam iš minėtų normatyvų gautus rezultatus pateikiami tokie įverčiai:

                  Tikslas

                  Rodikliai

                  Prastas

                  Priimtinas

                  Geras

                  0

                  1,5

                  3

                     Likvidumas

                  Greitasis normatyvas

                  i < 2

                  2 ≤ i ≤ 3

                  i > 3

                     Mokumas

                  Mokumas

                  i > 1

                  1 ≥ i ≥ 0,5

                  i < 0,5

            3.6.   Bendro finansavimo pajėgumo patikra

      3.6.1.   Tikslas

      Šios patikros tikslas – įvertinti pareiškėjo bendro finansavimo pajėgumą.
      Ši patikra atliekama tik jeigu pateikta ataskaitų audito išvada (41) (t. y. jeigu juridinis subjektas, norėdamas dalyvauti įgyvendinant šios 7BP netiesioginius veiksmus, prašo didesnio nei 500 000 EUR ES finansinio įnašo) ir šioje išvadoje irgi nustatyta didelių apribojimų, susijusių su bendro finansavimo pajėgumu, kurį įvertino įgaliojimus suteikiantis pareigūnas.
      Pareiškėjo bendro finansavimo pajėgumas bus vertinamas ne tik pagal susijusius 7BP netiesioginius veiksmus, bet ir bent pagal visus tebevykdomus Sąjungos remiamus netiesioginius veiksmus, kuriems prašoma bendro finansavimo ir apie kuriuos įgaliojimus suteikiančiam pareigūnui yra žinoma. Šiomis aplinkybėmis įgaliojimus suteikiantis pareigūnas gali prašyti pareiškėjo pateikti iš ES biudžeto remiamų projektų, kuriuose pareiškėjas dalyvauja, sąrašą (42). Tačiau neatliekama pareiškėjų, kuriems leista gauti ES finansinį įnašą, neviršijantį 100 % tinkamų finansuoti sąnaudų, patikra.
      Toliau nurodyti normatyvai, reikšmės ir ribiniai dydžiai, į kuriuos dera atkreipti dėmesį, taikomi juridiniams asmenims. Fiziniams asmenims taikomi ypatingi kriterijai (žr. 3.6.4 skirsnį).
      3.6.2.   Taikomi normatyvai ir reikšmė, į kurią dera atkreipti dėmesį

      Bendro finansavimo patikra grindžiama finansiniais normatyvais, kaip nurodyta toliau.
      Bendro finansavimo pajėgumo rodikliai:

                  Tikslas

                  Rodikliai

                  Normatyvai

                     Bendro finansavimo pajėgumas

            p– tebevykdomas projektas, kuriame dalyvauja juridinis asmuo
      Projekto trukmėp– visa projekto trukmė p metais
      Tinkamos finansuoti sąnaudosp– projekto dalyvio iš viso tinkamų finansuoti sąnaudų p
      ES įnašasp– projekto dalyvio visas ES įnašas p
      Liko dienųp– likusių projekto dienų skaičius p
      Grynųjų pinigų srautas–
      Atliekant šį skaičiavimą neatsižvelgiama į pasibaigusius projektus ir projektus, kuriuose ES įnašas lygus tinkamoms finansuoti projekto sąnaudoms.

         Finansinės rizikos žyma:

      Be to (tai taikoma tik koordinatoriams), visu projekto išankstiniu finansavimu ir koordinatorių apyvarta grindžiama reikšmė, į kurią dera atkreipti dėmesį, naudojama kaip papildomi duomenys (žyma). Finansinės rizikos žyma bus laikoma teigiama, jeigu rodiklis „visas projekto išankstinis finansavimas (apyvarta)“ yra lygus 0,5 arba mažiau už 0,5. (Jeigu apyvarta yra 0, apskaičiuojama pagal veiklos pajamas).
      3.6.3.   Ribiniai dydžiai

      Pagal kiekvieną iš pirmiau nurodytų normatyvų galimi tokie įverčiai:

                  Tikslas

                  Rodikliai

                  Prastas

                  Geras

                  0

                  1

                     Bendro finansavimo pajėgumas

                  Grynųjų pinigų srauto rodiklis

                  < 1

                  > = 1

                  Grynojo veiklos pelno rodiklis

                  < 1

                  > = 1

            Bendras įvertinimas mažiau už 1 reikš prastą bendro finansavimo pajėgumą.
      3.6.4.   Ypatingas fizinių asmenų atvejis

      Fizinių asmenų bendro finansavimo pajėgumas bus vertinamas taip:
      3.6.4.1.   Taikomi normatyvai

                  Tikslas

                  Rodikliai

                  Normatyvai

                     Bendro finansavimo pajėgumas

                  Trumpalaikis

                  Vidutinės trukmės arba ilgalaikis

            3.6.4.2.   Ribiniai dydžiai

      Pagal kiekvieno iš minėtų normatyvų rezultatus galimi tokie įverčiai:

                  Tikslas

                  Rodikliai

                  Prastas

                  Geras

                  0

                  1

                     Bendro finansavimo pajėgumas

                  Trumpalaikis

                  < 1

                  > = 1

                  Vidutinės trukmės (ilgalaikis)

                  < 1

                  > = 1

            4.   FINANSINIO PAJĖGUMO PATIKRA. ANALIZĖS (PATIKRŲ) IŠVADA IR GALIMOS TAIKYTI PRIEMONĖS
      4.1.   Glaustos analizės vertinimo rezultatai

      Glaustos finansinės analizės rezultatai pagal bendrą pareiškėjo finansinio pajėgumo vertinimą pagal skalę „geras“, „priimtinas“ arba „prastas“ remiantis pirmiau nurodytais normatyvais.
      Paprastai bet kuris juridinis subjektas, kurio finansinis pajėgumas yra tikrinamas ir kuris atlikus glaustą analizę gauna bent 3 taškus po finansinio gyvybingumo patikros, bus laikomas tinkamo (46) finansinio pajėgumo, nebent jam būtų taikomi vienas (arba keli) iš toliau nurodytų atvejų.

         Glausta analizė

                  Prastas

                  Priimtinas

                  Geras

                     Finansinio gyvybingumo patikros rezultatas

                  0–2

                  3

                  4–6

            Nepaisant minėtų rezultatų, bus laikoma, kad juridinio subjekto finansinis pajėgumas bet kuriuo atveju yra prastas, ir todėl bus atliekama išsamesnė analizė, jeigu:

                  —

                  ataskaitų audito išvada (plg. 3.4 skirsnį) pateikta su dideliais apribojimais (ne tik bendro finansavimo pajėgumo atžvilgiu),

                  —

                  taikant nuosavo kapitalo žymos principą (-ai) (3.5.2 skirsnis) ir (arba) bendro finansavimo pajėgumo patikrą ir (arba) finansinės rizikos žymos principą (3.6 skirsnis) (jei taikytina) gautas rezultatas yra prastas,

                  —

                  juridiniam subjektui taikomos esminės finansinės išvados, susijusios su jo finansiniu pajėgumu, Komisijai (įskaitant OLAF) (47), Audito Rūmams arba jų tinkamai įgaliotiems atstovams per 2 pastaruosius metus atlikus finansinį auditą (žr. 3.3 skirsnį).

            Jeigu atlikus glaustą finansinę analizę juridinio subjekto vertinimas yra geras, tačiau nustatyta su šio subjekto veikla susijusių didelių administracinių klaidų arba sukčiavimo atvejų, jeigu dėl didelių administracinių klaidų ar sukčiavimo subjekto atžvilgiu pradėtos teisinės procedūros arba teismo procesai arba jeigu subjekto atžvilgiu taikomas turto arešto aktas arba išieškoti dideles Komisijos reikalaujamas sumas ir jas mokėti smarkiai vėluojama, bus laikoma, kad juridinio subjekto finansinis pajėgumas yra prastas, tačiau jam nebus taikoma išsamesnė finansinė analizė. Tokiam subjektui atsakingas įgaliojimus suteikiantis pareigūnas turės apsvarstyti galimybę taikyti apsaugos priemones, nurodytas 4.2.2 skirsnyje.
      4.2.   Veiksmai, kurių imamasi, kai rezultatas yra prastas

      Jeigu glaustos finansinio gyvybingumo patikros rezultatas yra prastas, atsakingas įgaliojimus suteikiantis pareigūnas pirmiausia turės atlikti išsamesnę finansinę analizę (žr. 4.2.1 skirsnį).
      Jeigu pagal šios išsamesnės analizės rezultatus pareiškėjo finansinis pajėgumas:

                  —

                  yra priimtinas arba geras, pareiškėjas gali dalyvauti įgyvendinant netiesioginius veiksmus, ir kitų veiksmų nesiimama,

                  —

                  tebėra prastas, atsakingas įgaliojimus suteikiantis pareigūnas turės apsvarstyti galimybę taikyti 4.2.2 skirsnyje apibrėžtas apsaugos priemones,

                  —

                  yra nepakankamas (48) (žr. 4.2.1 skirsnį), pareiškėjas negali dalyvauti įgyvendinant netiesioginius veiksmus, išskyrus atvejus, kai įgaliojimus suteikiantis pareigūnas, atlikęs savo grėsmių vertinimą, nurodo tinkamai pagrįstas priežastis.

            Kitais atvejais (tinkamas finansinis gyvybingumas, tačiau prasti bendro finansavimo patikros rezultatai, nuosavo kapitalo žyma, finansinės rizikos žyma; audito išvada su dideliais apribojimais; esminės finansinės išvados, susijusios su juridinio subjekto finansiniu pajėgumu po finansinio audito, atlikto per 2 pastaruosius metus), atsakingas įgaliojimus suteikiantis pareigūnas turės apsvarstyti galimybę taikyti 4.2.2 skirsnyje apibrėžtas apsaugos priemones.
      4.2.1.   Išsamesnė finansinė analizė

      4.2.1.1.   Juridiniai asmenys

      Šią išsamesnę finansinę analizę sudarys platesnė juridinio subjekto finansinio gyvybingumo analizė.
      Bus taikomi tokie 5 normatyvai:

                  Tikslas

                  Rodikliai

                  Normatyvai

                  Išsamesnė analizė

                     Likvidumas

                  Greitasis normatyvas

                  —

                     Finansinis savarankiškumas

                  Bendrų pajamų normatyvas

                  —

                     Pelningumas

                  Pelningumas (1)

                  —

                  Pelningumas (2)

                  —

                     Mokumas

                  Mokumas

                  —

                  Pataisa: bendrų pajamų normatyvas apskaičiuojamas kaip sumokėtos palūkanos (bendros pajamos).

            Pagal kiekvieno iš nurodytų normatyvų rezultatus galimi tokie įverčiai:

                  Tikslas

                  Rodikliai

                  Prastas ir nepakankamas

                  Priimtinas

                  Geras

                  0

                  1

                  2

                     Likvidumas

                  Greitasis normatyvas

                  i < 0,5

                  0,5 ≤ i ≤ l

                  i > 1

                     Finansinis savarankiškumas

                  Bendrų pajamų normatyvas

                  i > 0,40 arba < 0

                  0,40 ≥ i ≥ 0,30

                  0 ≤ i > 0,30

                     Pelningumas

                  Pelningumas (1)

                  i < 0,05

                  0,05 ≤ i ≤ 0,15

                  i > 0,15

                  Pelningumas (2)

                  i < 0,02

                  0,025 ≤ i ≤ 0,04

                  i > 0,04

                     Mokumas

                  Mokumas

                  i > 6,00 arba < 0

                  6,00 ≥ i ≥ 4,00

                  0 ≤ i < 4,00

            Išimtys:
      Ypatingais atvejais, kai normatyvo skaitiklis arba vardiklis yra nulinis:

                  Finansinė autonomija:

                              —

                              Jeigu bendros pajamos ≤ 0, rezultatas yra -1 ir vertinimas prastas.

                              —

                              Sumokėtos palūkanos negali būti neigiamos.

                  Pelningumas (2):

                              —

                              Jeigu grynosios pajamos = 0, rezultatas yra 0 ir vertinimas prastas.

                              —

                              Jeigu apyvarta = 0, apskaičiuojama pagal veiklos pajamas.

                              —

                              Jeigu veiklos pajamos = 0 arba neigiamos, rezultatas yra 0 ir vertinimas prastas.

                              —

                              Apyvarta negali būti neigiama.

            Jeigu bet kuris juridinis subjektas, kurio finansinis pajėgumas tikrinamas, atlikus išsamesnę finansinę analizę ir patikrinus jo finansinį gyvybingumą įvertinamas bent 4 taškais, jo finansinis pajėgumas bus laikomas tinkamu (50), nebent jam taikomas vienas (ar keli) iš 4.1 skirsnyje nurodytų atvejų.

         Išsamesnė analizė

                  Nepakankamas

                  Prastas

                  Priimtinas

                  Geras

                     Finansinio gyvybingumo patikros rezultatai

                  0

                  1–3

                  4–5

                  6–10

            4.2.1.2.   Fiziniai asmenys

      Jokia kita išsamesnė fizinio asmens finansinė analizė neatliekama.
      Tačiau jeigu pagal glaustos finansinės analizės rezultatus:

                  —

                  greitasis normatyvas (likvidumas) yra mažesnis nei 1,5

                  —

                  arba mokumo normatyvas didesnis nei 1,2,

            finansinis pajėgumas bus laikomas nepakankamu ir todėl pareiškėjas negalės dalyvauti įgyvendinant netiesioginius veiksmus, nebent įgaliojimus suteikiantis pareigūnas pagal savo atliktą rizikos vertinimą nurodo pagrįstas priežastis.
      4.2.2.   Apsaugos priemonės

      Vadovaujantis 7BP dalyvavimo taisyklių 38 straipsnio 7 dalimi, dalyvių garantijų fondas pagal Finansinį reglamentą laikomas pakankama garantija. Todėl iš dalyvių negali būti reikalaujama jokių papildomų finansinių garantijų ar užstato (pvz., išankstinio finansavimo sumažinimo, patikos sąskaitų, užblokuotų sąskaitų, banko, finansų įstaigos ar motininės įmonės garantijų ir kt.).
      Nepaisant pirmesnės pastraipos, jeigu manoma, kad būtina taikyti apsaugos priemones, galima įgyvendinti vieną ar kelias toliau nurodytas apsaugos priemones:

                  —

                  fizinis asmuo negali būti netiesioginių veiksmų koordinatorius.

                  —

                  7BP įgyvendinimo tarnybos neleidžia būti koordinatoriumi juridiniam subjektui, kurio finansinis pajėgumas yra prastas atlikus išsamesnę analizę pagal 5 finansinius normatyvus (likvidumas, finansinė autonomija, pelningumas 1, pelningumas 2 ir mokumas), kaip aprašyta 4.2.1 skirsnyje (51)) (52). Tačiau šis juridinis subjektas galės būti dalyviu.

                  —

                  nepažeidžiant atitinkamo dotacijos susitarimo nuostatų, 7BP įgyvendinimo tarnybos pasilieka teisę įgyvendinant susijusius 7BP netiesioginius veiksmus sistemingai inicijuoti bet kurio juridinio subjekto finansinį auditą, kuris prireikus gali būti atliekamas kartu su 7BP įgyvendinimo tarnybų (įskaitant OLAF) arba jų tinkamai įgaliotų atstovų arba Audito Rūmų atliekamu techniniu auditu, jeigu:

                              —

                              atlikus išsamesnę jo finansinio gyvybingumo analizę laikoma, kad jis yra prastas, arba

                              —

                              jo bendro finansavimo patikros rezultatas yra prastas (jei taikytina), arba

                              —

                              taikant nuosavo kapitalo žymos arba finansinės rizikos žymos principą gautas prastas rezultatas, arba

                              —

                              ataskaitų audito išvadas pateikta su dideliais apribojimais,

                              —

                              Komisijai, Audito Rūmams arba tinkamai jų įgaliotiems atstovams per 2 pastaruosius metus atlikus finansinį auditą dėl subjekto padarytos esminės finansinės išvados, susijusios su jo finansiniu pajėgumu, arba

                              —

                              jeigu nustatoma su subjekto veikla susijusių didelių administracinių klaidų arba sukčiavimo atvejų, jeigu dėl didelių administracinių pažeidimų arba sukčiavimo subjekto atžvilgiu yra pradėtos ir tebevyksta teisinės procedūros arba teismo procesai arba jeigu subjektui atžvilgiu taikomas turto arešto aktas arba išieškoti dideles Komisijos reikalaujamas sumas ir jas mokėti smarkiai vėluojama.

                  —

                  Jeigu juridinio subjekto finansinis pajėgumas yra prastas, įgyvendinant projektą jam bus taikoma sustiprinta kontrolė (pvz., atitinkamos papildomos peržiūros, kurias atliks 7BP įgyvendinimo tarnybos ir (arba) nepriklausomi išorės ekspertai, įskaitant patikras vietoje). Įgaliojimus suteikiantis pareigūnas gali bet kada uždrausti prastai įvertintam subjektui būti netiesioginių veiksmų koordinatoriumi.

            7BP įgyvendinimo tarnybos nedelsdamos praneša:

                  —

                  konsorciumo koordinatoriui, kad dėl nepakankamo jo finansinio pajėgumo pasiūlyme dalyvaujantis juridinis subjektas (-ai) negali dalyvauti įgyvendinant 7BP netiesioginius veiksmus. Koordinatorius apie tai praneša konsorciumui,

                  —

                  atitinkamam 7BP netiesioginių veiksmų pareiškėjui (-ams) apie rezultatus ir pasekmes, visų pirma visas būtinas apsaugos priemones, jo (jų) finansinio pajėgumo patikrą, jeigu jis yra prastas. Tačiau dėl to konsorciumui neleidžiama šio (-ių) pareiškėjo (-ų) atmesti dėl tokios vienintelės priežasties.

            4.3.   Papildomos apsaugos priemonės, įskaitant sankcijas

      Siekiant sugriežtinti reikalavimus konsorciumų, kuriems taikomi veiksmingi ir tinkami valdymo mechanizmai ir vidaus kontrolė, teikiamiems pasiūlymams Sąjunga, siekdama užtikrinti savo finansinių interesų apsaugą, taikys ne tik iš DGF mokėtinų sumų išieškojimo mechanizmą.
      Iš tikrųjų be minėtų veiksmų, susijusių su pareiškėjų teisinio subjektiškumo, teisinio statuso (kategorijos), veiklos pajėgumo patikra, kai taikytina, laikantis Finansinio reglamento, jo įgyvendinimo taisyklių ir 7BP pavyzdinio dotacijos susitarimo bus įgyvendinami toliau nurodyti veiksmai (53):

                  —

                  pažeidimus darantiems dalyviams visais atvejais ir su Sąjungos finansinių interesų apsauga susijusiose taisyklėse numatytomis visomis priemonėmis bus taikomi vykdomieji raštai sumoms išieškoti DGF naudai. Be to, pasirašydamas dotacijos susitarimą arba prie jo prisijungdamas, kiekvienas dalyvis sutiks, kad bet kokia Sąjungai jo mokėtina suma būtų pervesta DGF,

                  —

                  pagal Finansinį reglamentą ir jo įgyvendinimo taisykles, bus taikomos sankcijos, be kita ko, atimti galimybę tam tikrą metų skaičių gauti bet kokią ES dotaciją o 7BP pavyzdiniame dotacijos susitarime (visų pirma jo II.24 ir II.25 straipsniuose) bus numatytos atitinkamos finansinės ir administracinės sankcijos.

         (1)  EB 7BP dalyvavimo taisyklės – Reglamentas (EB) Nr. 1906/2006.

         EURATOMO 7BP dalyvavimo taisyklės – Reglamentas (Euratomas) Nr. 1908/2006 ir 2011 m. gruodžio 19 d. Tarybos reglamentas (Euratomas) Nr. 139/2012, kuriuo nustatomos įmonių, mokslinių tyrimų centrų ir universitetų dalyvavimo vykdant netiesioginius veiksmus pagal 2012–2013 m. Europos atominės energijos bendrijos bendrąją programą ir mokslinių tyrimų rezultatų sklaidos taisyklės (OL L 47, 2012 2 18, p. 1).

         EB 7BP dalyvavimo taisyklės ir EURATOMO 7BP dalyvavimo taisyklės toliau kartu vadinamos 7BP dalyvavimo taisyklėmis (visų pirma kai daroma nuoroda į straipsnius, kurie abiejuose reglamentuose sunumeruoti vienodai).

         (2)  EB 7BP dalyvavimo taisyklių 16 straipsnio 4 dalis ir EURATOMO 7BP dalyvavimo taisyklių 15 straipsnio 4 dalis.

         (3)  Finansinis reglamentas – 2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (OL L 248, 2002 9 16, p. 1).

         (4)  Įgyvendinimo taisyklės – 2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (OL L 357, 2002 12 31, p. 1).

         (5)  Patvirtinimo tarnybas Komisija įsteigia tam, kad šios padėtų tarnyboms, atsakingoms už pasiūlymų vertinimą, derybas dėl dotacijų ir dotacijų susitarimų valdymą, pvz., tikrintų pareiškėjų teisinį subjektiškumą ir teisinį statusą (kategoriją), registruotų netiesioginių sąnaudų metodą, kurį deklaravo pareiškėjas, ir tikrintų pareiškėjo pateiktus finansinius duomenis.

         (6)  Daugiau informacijos apie JSPA vaidmenį ir atsakomybę pateikta 1.2.4 skirsnyje.

         (7)  OL L 8, 2001 1 12, p. 1.

         (8)  Juridinius subjektus, dalyvaujančius vykdant 7BP netiesioginę veiklą, į kategorijas reikėtų suskirstyti laiku (iš pradžių derybų etapu, o paskui įgyvendinimo etapu, prieš atliekant bet kokį mokėjimą, jeigu ataskaitiniu projekto laikotarpiu įvyksta kokių nors pokyčių), siekiant apsaugoti dalyvių ir Sąjungos interesus ir išvengti pavėluoto įgyvendinimo ar dubliavimo skirtingais procedūros (-ų) etapais.

         (9)  7BP įgyvendinimo tarnybos gali reikalauti pateikti audito metodiką, kompetentingo valstybės pareigūno taikytą tinkamoms finansuoti išlaidoms apskaičiuoti.

         (10)  Kaip apibrėžta EB 7BP dalyvavimo taisyklių 2 straipsnyje, Euratomo 7BP dalyvavimo taisyklių 2 straipsnyje ir nurodyta EB 7BP dalyvavimo taisyklių 32 straipsnio 5 dalyje ir EURATOMO 7BP dalyvavimo taisyklių 33 straipsnio 1 dalyje.

         (11)  Fizinis asmuo gali būti laikomas įmone pagal 2003 m. gegužės 6 d. Komisijos rekomendaciją 2003/361/EB dėl labai mažų, mažųjų ir vidutinių įmonių apibrėžties (OL L 124, 2003 5 20, p. 36), pvz., jeigu jis dirba savarankiškai ir turi PVM kodą.

         (12)  Net jei pareiškėjas neturi teisės dalyvauti vykdant netiesioginius veiksmus, tai savaime nereiškia, kad pasiūlymas neatitinka kriterijų (vieno ar kelių pareiškėjų netinkamumas); pasiūlymas neatitinka kriterijų tik jeigu nėra įvykdyti dalyvavimo taisyklėse, darbo programoje ir pasiūlyme nustatyti kriterijai. Pavyzdžiai: pagal ERA-NET koordinavimo ir paramos veiksmus dalyvauti galės tik tam tikrų rūšių juridiniai subjektai (nacionalinės valdžios institucijos, kaip antai ministerijos ar regionai, šių nacionalinių valdžios institucijų vykdomosios agentūros ir kt.); kvietimu teikti bendradarbiavimo projektų pasiūlymus gali būti nustatyta, kad gali dalyvauti tik tam tikros rūšies juridiniai subjektai, pvz., MVĮ arba pilietinės visuomenės organizacijos.

         (13)  Kelioms kategorijoms priklausantys juridiniai subjektai bus užregistruoti kaip tokie, visų pirma dėl statistikos.

         (14)  Taip pat žr. http://ec.europa.eu/enterprise/policies/sme/facts-figures-analysis/sme-definition/index_en.htm.

         (15)  Reglamentas Nr. 1, nustatantis kalbas, kurios turi būti vartojamos Europos ekonominėje bendrijoje (OL 17, 1958 10 6, p. 385/58).

         (16)  EN: http://ec.europa.eu/budget/info_contract/legal_entities_en.htm.

         (17)  Pirmą kartą registruojant išduotas DTK taps galutinis patvirtinus subjektą. Pagrindiniai 7BP dalyvių teisiniai ir finansiniai duomenys prieinami per mokslinių tyrimų dalyvių portalą (http://ec.europa.eu/research/participants/portal).

         (18)  Šių patikros procedūrų seka vadinama patvirtinimu.

         (19)  Darbiniu e. paštu REA-URF-Validation@ec.europa.eu.

         (20)  Jeigu pagal 93 straipsnio 1 dalies a, b, c d, e punktus arba 34 ar 96 straipsnį pareiškėjui taikomas dalyvavimo draudimas, subjektui bus automatiškai neleista dalyvauti. Daugiau informacijos 2008 m. gruodžio 16 d. Komisijos sprendime 2008/969/EB, Euratomas dėl išankstinio perspėjimo sistemos, skirtos Komisijos leidimus duodantiems pareigūnams ir vykdomosioms įstaigoms (OL L 344, 2008 12 20, p. 125) ir 2008 m. gruodžio 17 d. Komisijos reglamente (EB, Euratomas) Nr. 1302/2008 dėl centrinės uždraustų subjektų duomenų bazės (OL L 344, 2008 12 20, p. 12).

         (21)  Išsamios netiesioginių sąnaudų apskaičiavimo metodų taikymo sąlygos ir tiesioginių bei netiesioginių sąnaudų skirtumas nurodyti atitinkamos pavyzdinio dotacijos susitarimo II priedo B dalies 1 skirsnyje, visų pirma II.15 straipsnyje (Septintosios bendrosios programos bendrasis pavyzdinis dotacijos susitarimas, Europos mokslinių tyrimų tarybos (angl. santr. ERC) pavyzdinis dotacijos susitarimas ir mokslinių tyrimų vykdomosios įstaigos (angl. santr. REA) pavyzdinis dotacijos susitarimas pateikiami šiuo adresu: http://cordis.europa.eu/fp7/calls-grant-agreement_en.html#standard_ga ir Finansinių klausimų, susijusių su 7BP netiesiogine veikla, vadove ftp://ftp.cordis.europa.eu/pub/fp7/docs/financialguide_en.pdf.

         (22)  Daugiau išsamios informacijos žr. 7BP dotacijos susitarimų pakeitimų vadove ftp://ftp.cordis.europa.eu/pub/fp7/docs/financialguide_en.pdf.

         (23)  Žr. atitinkamą Finansinių klausimų, susijusių su 7BP netiesiogine veikla, skirsnį dėl pavyzdinio dotacijos susitarimo II.15 straipsnio ftp://ftp.cordis.europa.eu/pub/fp7/docs/financialguide_en.pdf.

         (24)  Dėl vykdomosios įstaigos veiksmų teisėtumo gali būti kreiptasi į Komisiją pagal Tarybos reglamento (EB) Nr. 58/2003 22 straipsnį.

         (25)  Pavyzdžiui, netiesioginės veiklos koordinatorius turi įrodyti savo profesinius įgūdžius ir kvalifikaciją administracinėje, finansų, teisės ir personalo valdymo srityse.

         (26)  Vertinimas atliekamas pateikus pasiūlymus ir prieš prasidedant deryboms dėl 7BP dotacijų skyrimo.

         (27)  Žr. 3.5 skirsnį.

         (28)  Žr. 4.2.1 skirsnį.

         (29)  Elektroninės priemonės automatiškai rodo visus finansinius normatyvus remiantis supaprastinto balanso duomenimis.

         (30)  Reikalavimo pateikti įstatyme numatytas audito išvadas galima netaikyti juridiniams subjektams, kuriems toks audito išvadų reikalavimas nėra taikomas pagal jų nacionalinės teisės aktus.

         (31)  Į šią išvadą įtraukiami aiškūs įgaliojimai atlikti auditą, vadovybės ir auditoriaus atsakomybė, audito atlikimo būdas, įskaitant pagrįstą patikinimą dėl to, ar finansinėse ataskaitose nėra esminių klaidų, ir auditoriaus išvada.

         (32)  Turtas visų pirma apima:

                  ilgalaikį turtą, kaip antai žemę, turimas valdas, paveldimą turtą, vidutinės trukmės ar ilgalaikius indėlius (ilgesnio kaip vienų metų termino), teisę pirkti ar parduoti akcijas (akcijų opcioną, jeigu ši teisė negali būti įgyvendinta per vienus metus) ir kt.,

                  esamą turtą, kaip antai turimus grynuosius, santaupas, trumpalaikius indėlius (ne ilgesnio kaip vienų metų termino), akcijų opcionus (jeigu teisė pirkti ar parduoti akcijas gali būti įgyvendinta per vienus metus) ir kt.

         (33)  Pagal 2003 m. gegužės 6 d. redakcijos Rekomendaciją 2003/361/EB mažosios ir vidutinės įmonės (MVĮ) statusas apibrėžiamas pagal finansinius kriterijus, o kai kurie iš jų susiję su balanse ir pelno ir nuostolio ataskaitose pateiktais metiniais duomenimis. Žr. 1.1.3.1 skirsnio 6) dalį ir 1.1.4 skirsnio e) punktą.

         (34)  Pelningumas netaikomas fiziniams asmenims.

         (35)  Žr. mokslinių tyrimų dalyvių portalą http://ec.europa.eu/research/s/portal/page/lfvSimulation

         (36)

         (37)  Priimant sprendimą dėl ne pelno subjektų finansinio gyvybingumo galima atsižvelgti į jų ne pelno pobūdį.

         (38)  kaip nurodyta turto deklaracijoje.

         (39)  kaip nurodyta pajamų mokesčio deklaracijoje.

         (40)  kaip nurodyta kreditorių patvirtintame (-uose) įsiskolinimų sąraše (-uose).

         (41)  Žr. 3.4.1 skirsnį.

         (42)  Jei taikytina, Komisija arba 7BP įgyvendinimo įstaigos gali patikrinti subjekto bendro finansavimo pajėgumą remdamosi savo IT sistemose prieinama informacija.

         (43)  kaip nurodyta turto deklaracijoje.

         (44)  kaip nurodyta pajamų deklaracijoje.

         (45)  CP: sąnaudos ir ES įnašas į visus dalyvio projektus ES.

         (46)  Tinkamas reiškia geras arba priimtinas.

         (47)  OLAF – Europos kovos su sukčiavimu tarnyba.

         (48)  Ir pagal finansinį gyvybingumą, ir, jei taikytina, pagal finansinį pajėgumą.

         (49)
      Pataisa: bendrų pajamų normatyvas apskaičiuojamas kaip sumokėtos palūkanos (bendros pajamos).

         (50)  Tinkamas reiškia geras arba priimtinas.

         (51)  Dotacijos susitarimų su vienu paramos gavėju atveju gavėjui bus taikomos kitos apsaugos priemonės. Koordinatoriaus apsaugos priemonių tikslas yra aktualus tik konsorciumo atveju, kadangi koordinatorius gauna ES finansinę paramą už visus dalyvius.

         (52)  Išskyrus atvejus, kai juridinis asmuo savanoriškai pateikia garantiją, kurią galima laikyti lygiaverte valstybės narės arba asocijuotos valstybės garantijai.

         (53)  7BP pavyzdinis dotacijos susitarimas – 2007 m. balandžio 10 d. Komisijos sprendimas C(2007) 1509. Žr. http://cordis.europa.eu/fp7/calls-grant-agreement_en.html.